Kwittanza 2018: Baġit ġenerali tal-UE - Il-Parlament Ewropew Kumitat għall-Kontroll tal-Baġit Deċiżjoni tal-Parlament Ewropew tat-13 ta' Mejju 2020 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2018, Taqsima I – Il-Parlament Ewropew (2019/2056(DEC)) Il-Parlament Ewropew, – wara li kkunsidra l-baġit ġenerali tal-Unjoni Ewropea għas-sena finanzjarja 2018, – wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2018 (COM(2019)0316 – C9-0051/2019), – wara li kkunsidra r-rapport dwar il-ġestjoni baġitarja u finanzjarja għas-sena finanzjarja 2018, Taqsima I – Il-Parlament Ewropew, – wara li kkunsidra r-rapport annwali tal-Awditur Intern għas-sena finanzjarja 2018, – wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2018, flimkien mar-risposti tal-istituzzjonijiet, – wara li kkunsidra d-dikjarazzjoni ta' assigurazzjoni dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2018 skont l-Artikolu 287 tat-Trattat dwar il-Funzjonament tal-Unjoni Ewropea, – wara li kkunsidra l-Artikolu 314(10) u l-Artikolu 318 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002, u b'mod partikolari l-Artikoli 164, 165 u 166 tiegħu, – wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikoli 260, 261 u 262 tiegħu, – wara li kkunsidra d-deċiżjoni tal-Bureau tal-10 ta' Diċembru 2018 dwar ir-regoli interni dwar l-implimentazzjoni tal-baġit tal-Parlament Ewropew, u b'mod partikolari l-Artikolu 34 tagħha, – wara li kkunsidra l-Artikolu 100, l-Artikolu 104(3) u l-Anness V tar-Regoli ta' Proċedura tiegħu, – wara li kkunsidra r-rapport tal-Kumitat għall-Kontroll tal-Baġit (A9-0021/2020), A. billi l-President adotta l-kontijiet tal-Parlament għas-sena finanzjarja 2018 fis-27 ta' Ġunju 2019; B. billi fil-25 ta' Ġunju 2019 is-Segretarju Ġenerali, bħala l-uffiċjal prinċipali awtorizzanti b'delega, iċċertifika b'aċċertament raġonevoli li r-riżorsi assenjati lill-baġit tal-Parlament intużaw għall-iskopijiet previsti, konformement mal-prinċipju tal-ġestjoni finanzjarja tajba, u li l-proċeduri ta' kontroll stabbiliti joffru l-garanziji neċessarji ta' legalità u regolarità tat-tranżazzjonijiet ta' bażi; C. billi skont l-awditjar tal-Qorti tal-Awdituri ġie affermat li, fil-valutazzjoni speċifika tal-amministrazzjoni u ta' nefqa oħra fl-2018, ma ġiet identifika l-ebda dgħufija serja fir-rapporti annwali tal-attività eżaminati tal-istituzzjonijiet u tal-korpi li jirrikjedi r-Regolament (UE, Euratom) 2018/1046; D. billi l-Artikolu 262(1) tar-Regolament (UE, Euratom) 2018/1046 jirrikjedi li kull istituzzjoni tal-Unjoni tieħu l-passi kollha xierqa sabiex tieħu azzjoni fuq il-kummenti li jakkumpanjaw id-deċiżjoni tal-kwittanza tal-Parlament; Jagħti l-kwittanza lill-President tiegħu għall-implimentazzjoni tal-baġit tal-Parlament Ewropew għas-sena finanzjarja 2018; Jippreżenta l-kummenti tiegħu fir-riżoluzzjoni t'hawn taħt; Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hija parti integrali minnha, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L). Riżoluzzjoni tal-Parlament Ewropew tal-14 ta' Mejju 2020 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2018, Taqsima I – Il-Parlament Ewropew (2019/2056(DEC)) Il-Parlament Ewropew, – wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2018, Taqsima I – Il-Parlament Ewropew, – wara li kkunsidra l-Artikolu 100, l-Artikolu 104(3) u l-Anness V tar-Regoli ta' Proċedura tiegħu, – wara li kkunsidra r-rapport tal-Kumitat għall-Kontroll tal-Baġit (A9-0021/2020), A. billi fiċ-ċertifikazzjoni tiegħu tal-kontijiet finali, l-uffiċjal tal-kontabbiltà tal-Parlament Ewropew ("tal-Parlament") iddikjara l-aċċertament raġonevoli tiegħu li l-kontijiet, fl-aspetti materjali kollha, jippreżentaw b'mod ġust il-pożizzjoni finanzjarja, ir-riżultati tal-operazzjonijiet u l-fluss tal-flus tal-Parlament; B. billi, skont il-proċedura tas-soltu, intbagħtu 126 mistoqsija lill-amministrazzjoni tal-Parlament u r-risposti bil-miktub waslu għand il-Kumitat għall-Kontroll tal-Baġit tal-Parlament u ġew diskussi pubblikament minnu fil-preżenza tal-Viċi President responsabbli għall-baġit, tas-Segretarju Ġenerali u tal-Awditur Intern; C. billi dejjem hemm lok għal titjib f'termini ta' kwalità, effiċjenza u effikaċja fil-ġestjoni tal-finanzi pubbliċi, u hemm bżonn ta' skrutinju biex jiġi żgurat li l-amministrazzjoni u t-tmexxija politika tal-Parlament jagħtu rendikont ta' għemilhom liċ-ċittadini tal-Unjoni, Il-ġestjoni baġitarja u finanzjarja tal-Parlament Jikkonstata li l-approprjazzjonijiet finali tal-Parlament għall-2018 ammontaw għal EUR 1 950 687 373 jew 18,9 % tal-Intestatura V tal-Qafas Finanzjarju Pluriennali allokati għall-infiq amministrattiv għall-2018 tal-istituzzjonijiet tal-Unjoni fit-totalità tagħhom, u li jirrappreżentaw żieda ta' 2,2 % fuq il-baġit tal-2017 (EUR 1 909 590 000); Jikkonstata li d-dħul totali li tniżżel fil-kontijiet sal-31 ta' Diċembru 2018 kien jammonta għal EUR 193 998 910 (apparagun ta' EUR 206 991 865 fl-2017), u dan jinkludi EUR 30 783 590 minn dħul assenjat (apparagun ta' EUR 50 052 674 fl-2017); Jenfasizza li erba' kapitoli kienu jirrappreżentaw 67,6 % tal-impenji totali: il-Kapitolu 10 (Membri tal-istituzzjoni), il-Kapitolu 12 (Uffiċjali u persunal temporanju), il-Kapitolu 20 (Bini u spejjeż relatati) u l-Kapitolu 42 (Infiq relatat mal-assistenza parlamentari), u dan jindika livell għoli ta' riġidità li jikkaratterizza l-biċċa l-kbira tal-infiq tal-Parlament; Jikkonstata ċ-ċifri li abbażi tagħhom ingħalqu l-kontijiet tal-Parlament għas-sena finanzjarja 2018, speċifikament: Jikkonstata li 99,2 % tal-approprjazzjonijiet imdaħħla fil-baġit tal-Parlament, li ammontaw għal EUR 1 934 477 627, ġew impenjati, b'rata ta' kanċellazzjoni ta' 0,8 %; jikkonstata b'sodisfazzjon li, bħal ma ġara fis-snin preċedenti, inkiseb livell għoli ħafna ta' implimentazzjoni tal-baġit; jikkonstata li l-pagamenti ammontaw għal EUR 1 636 858 018, u dan irriżulta f'rata ta' eżekuzzjoni tal-approprjazzjonijiet ta' pagament ta' 84,6 %; Jenfasizza l-fatt li l-approprjazzjonijiet kanċellati għas-sena 2018, li ammontaw għal EUR 16 209 746, prinċipalment kellhom x'jaqsmu mar-remunerazzjoni u drittijiet oħra, kif ukoll man-nefqa relatata mal-bini; Jikkonstata li fis-sena finanzjarja 2018 ġew approvati ħdax-il trasferiment skont l-Artikoli 31 u 49 tar-Regolament Finanzjarju, li ammontaw għal EUR 53 533 500 jew 2,7 % tal-approprjazzjonijiet finali; josserva li l-maġġoranza tal-fondi ttrasferiti kienu relatati mal-politika immobiljari tal-Parlament u, b'mod partikolari, kienu biex jgħinu l-finanzjament tal-pagamenti annwali għall-proġett tal-bini Konrad Adenauer; L-opinjonijiet tal-Qorti tal-Awdituri dwar l-affidabbiltà tal-kontijiet għall-2018 u dwar il-legalità u r-regolarità tat-tranżazzjonijiet li fuqhom huma bbażati dawk il-kontijiet Ifakkar li l-Qorti tal-Awdituri (il-"Qorti") tagħmel valutazzjoni speċifika tan-nefqa amministrattiva u nfiq ieħor bħala grupp ta' politiki uniku għall-istituzzjonijiet Ewropej kollha; jirrimarka li l-infiq amministrattiv u relatat jinkludi n-nefqa għar-riżorsi umani (salarji, allowances u pensjonijiet), li jirrappreżenta 60 % tat-total, u n-nefqa għall-bini, it-tagħmir, l-enerġija u t-teknoloġiji tal-informazzjoni u tal-komunikazzjoni; Jikkonstata li l-evidenza kumplessiva tal-awditjar tindika li l-infiq fuq "amministrazzjoni" mhuwiex milqut minn livell materjali ta' żball; jikkonstata wkoll li, abbażi tat-13-il żball kwantifikat, il-livell ta' żball stmat preżenti fl-Intestatura 5 tal-Qafas Finanzjarju Pluriennali dwar l-amministrazzjoni huwa taħt il-livell limitu ta' materjalità ; Jikkonstata s-sejbiet speċifiċi, rigward il-Parlament, li jinsabu fir-rapport tal-Qorti dwar il-kontijiet annwali tal-Parlament għas-sena finanzjarja 2018 (ir-"rapport tal-Qorti"); jikkonstata li minħabba l-attakki terroristiċi tas-snin reċenti, l-istituzzjonijiet, inkluż il-Parlament, sabu li kien meħtieġ tisħiħ b'urġenza tal-protezzjoni tan-nies u tal-bini; josserva bi tħassib li l-Qorti sabet dgħufijiet fil-proċeduri organizzati mill-Parlament u mill-Kummissjoni; jikkonstata li, sabiex jiġu akkwistati xogħlijiet speċifiċi relatati mas-sigurtà, il-Parlament irrikorra għal kuntratti qafas li kienu diġà fis-seħħ u li t-tfassil ta' dawn il-kuntratti qafas ippermetta li l-Parlament jordna xogħlijiet ta' sigurtà essenzjali li mhumiex inklużi fl-iskeda oriġinali tal-prezzijiet fuq il-bażi ta' stima unika mingħand il-kuntrattur; jikkonstata li l-Parlament uża dan il-metodu f'żewġ proċeduri mill-erbgħa eżaminati mill-Qorti; Jikkonstata bi tħassib ir-risposta mogħtija mill-Parlament fil-proċedura kontradittorja mal-Qorti, li fiha jirrikonoxxi li, minħabba l-kuntest speċifiku (pressjoni ta' ħin u struttura speċifika għas-suq), il-kompetizzjoni setgħet kienet subottimali; jikkonstata b'sodisfazzjon li l-kuntratti qafas il-ġodda mogħtija f'dan is-settur, ma' ħames kuntratturi, huma bbażati fuq il-ftuħ mill-ġdid tal-kompetizzjoni sabiex tiġi żgurata kompetizzjoni adegwata tal-prezzijiet; Ir-rapport annwali tal-Awditur Intern Jikkonstata li, fil-laqgħa tal-kumitat responsabbli mal-Awditur Intern li saret fit-18 ta' Novembru 2019, l-Awditur Intern ippreżenta r-rapport annwali tiegħu u ddeskriva l-awditjar ta' aċċertament u l-inkarigi ta' konsultazzjoni li wettaq u rrapporta dwarhom, li fl-2018 koprew is-suġġetti li ġejjin: – il-manutenzjoni, ir-rinnovazzjoni u l-operat tal-bini (Direttorat Ġenerali għall-Infrastruttura u l-Loġistika) (DĠ INLO); – rieżami preliminari tas-Sigurtà tat-teknoloġiji tal-informazzjoni u tal-komunikazzjoni (ICT) tal-istituzzjoni; – id-drittijiet individwali skont ir-Regolamenti tal-Persunal għall-Uffiċjali u l-Kondizzjonijiet tal-Impjieg Applikabbli għall-Aġenti l-Oħra; – il-ħanut għall-persunal fil-Lussemburgu (DĠ INLO); – is-segwitu tal-azzjonijiet miftuħa mir-rapporti ta' awditjar intern – Fażijiet I u II tal-2018; – l-istabbiliment ta' funzjoni ta' aċċertament intern tal-kwalità fid-Direttorat Ġenerali għas-Sigurtà u l-Protezzjoni (DĠ SAFE); – pariri indipendenti dwar il-proġett 'From Desktop to Hybrid' (Mid-Desktop għat-Tagħmir Ibridu), id-Direttorat Ġenerali għall-Innovazzjoni u s-Sostenn Teknoloġiku (DĠ ITEC); – aspetti tas-sistema tal-iskedi informattivi tad-Direttorat Ġenerali għall-Politiki Esterni tal-Unjoni (DĠ EXPO); – is-segwitu tal-indisponibbiltà tal-IT u t-tisħiħ tal-Kontinwità tal-IT; – ir-rapport dwar l-akkwist u l-implimentazzjoni ta' kuntratt fis-settur tal-forniment ta' ikel (DĠ INLO) għadu ma nħariġx, filwaqt li s-sejbiet preliminari li qed jiġu diskussi mal-maniġment; Jilqa' u jappoġġa l-azzjonijiet li l-Awditur Intern qabel mad-direttorati ġenerali responsabbli bħala riżultat tal-inkarigi ta' aċċertament u r-rakkomandazzjonijiet li huwa ħareġ wara l-inkarigi ta' konsulenza: Azzjonijiet maqbula: – fir-rigward tal-awditjar dwar il-manutenzjoni, ir-rinnovazzjoni u l-operat tal-bini (DĠ INLO), it-tisħiħ tal-qafas strateġiku għall-manutenzjoni u t-titjib ulterjuri tal-attivitajiet ta' manutenzjoni tal-bini tal-Parlament permezz tal-adozzjoni ta' politika komprensiva u pjan pluriennali strutturat koerenti; żieda fil-kunfidenza li l-proċessi u l-operazzjonijiet tal-bini tal-Parlament huma effiċjenti u kosteffettivi; appoġġ għat-teħid tad-deċiżjonijiet dwar l-attivitajiet ta' manutenzjoni permezz ta' analiżi u informazzjoni affidabbli; – fir-rigward tal-awditjar tas-sistemi tal-informazzjoni, rieżami preliminari tas-Sigurtà tal-ICT tal-istituzzjoni, tisħiħ tal-governanza tas-sigurtà tas-sistemi tal-informazzjoni (inklużi politiki, standards u linji gwida), b'mod partikolari permezz tal-adozzjoni ta' politika istituzzjonali dwar is-sigurtà tal-informazzjoni: titjib tal-identifikazzjoni, il-protezzjoni u l-monitoraġġ tal-assi tal-IT (ħardwer, softwer relatat u netwerk); identifikazzjoni u rispons aħjar fir-rigward tal-inċidenti ta' ċibersigurtà, u tisħiħ tal-kapaċitajiet ta' rkupru; – fir-rigward tal-awditjar tad-drittijiet individwali tal-membri tal-persunal, tisħiħ tal-ambjent ta' kontroll ġenerali f'dan il-qasam u indirizzar tal-kwistjonijiet speċifiċi relatati mal-benefiċċji tal-familja; – fir-rigward tal-awditjar dwar il-ħanut tal-persunal fil-Lussemburgu, implimentazzjoni tal-miżuri meħtieġa biex jittejbu l-ambjent ta' kontroll u l-attivitajiet ta' kontroll u l-adegwatezza tal-governanza interna; l-iżgurar tal-konformità tal-operazzjonijiet tal-ħanut, inkluż il-kont tal-imprest tiegħu, mar-Regolament Finanzjarju, mal-prinċipji tal-kontabbiltà u mal-leġiżlazzjoni tat-taxxa; Rakkomandazzjonijiet: – fir-rigward tas-sistema tal-iskedi informattivi ta' DĠ EXPO, implimentazzjoni tas-sitt rakkomandazzjonijiet biex isaħħaħ is-sistema ta' rappurtar tiegħu u jfassal aħjar il-kooperazzjoni bejn id-delegazzjonijiet, il-kumitati u l-partijiet interessati l-oħra; – fir-rigward tal-istabbiliment ta' funzjoni ta' aċċertament intern tal-kwalità f'DĠ SAFE, implimentazzjoni tas-sitt rakkomandazzjonijiet għal dak il-għan, inkluż b'mod partikolari l-istabbiliment ta' politika ta' kwalità; – b'rabta mal-proġett pilota 'From Desktop to Hybrid' (Mid-Desktop għat-Tagħmir Ibridu), tisħiħ tal-ġustifikazzjoni ekonomika tal-proġett; użu ta' tagħmir ibridu biex jiġu sostitwiti l-apparati multipli eżistenti; titjib tal-ġestjoni finanzjarja fir-rigward tal-prova tal-kunċett u l-proġetti pilota qabel ma jitnedew għodod ġodda; – fir-rigward tas-segwitu tal-indisponibbiltà tal-IT u t-tisħiħ tal-Kontinwità tal-IT, żgurar tal-protezzjoni komplementari tal-infrastruttura tal-ICT; ittestjar tal-pjan ta' rkupru minn diżastru; elenkar tas-sistemi ta' informazzjoni kritiċi u d-dipendenzi tagħhom u titjib tal-ippjanar biex tiġi installata l-infrastruttura tal-ICT tal-Parlament barra l-bini tiegħu; Jikkonstata li l-proċess ta' segwitu tal-2018 irriżulta fl-għeluq ta' 28 mis-76 azzjoni miftuħa, u li t-tnaqqis progressiv tal-profil ta' riskju tal-azzjonijiet pendenti kompla fl-2018; jinnota, b'mod partikolari, li l-għadd ta' azzjonijiet miftuħa li jindirizzaw riskji sinifikanti naqas minn 22 għal 7, u ma kien hemm l-ebda azzjoni miftuħa fl-ogħla kategorija ta' riskju ('kritika'); jikkonstata li flimkien ma' dawn l-azzjonijiet ivvalidati, kien hemm total ta' 117-il azzjoni miftuħa, inklużi dawk li għadhom mhumiex dovuti għall-implimentazzjoni, li 47 minnhom jindirizzaw riskju sinifikanti; jistenna li dawn jiġu implimentati skont l-iskadenzi miftiehma; Jilqa' b'mod partikolari l-possibbiltà li d-direttorati ġenerali jafdaw lill-Awditur Intern inkarigi ta' konsultazzjoni, u jirrakkomanda li d-direttorati ġenerali kollha jagħmlu użu minn din il-possibbiltà, jekk ikun hemm bżonn; Jikkonstata li żewġ awditi, wieħed dwar il-gruppi ta' viżitaturi u l-ieħor dwar l-allowance għall-assistenza parlamentari, huma parti mill-attività tal-2019 u se jiġu rrappurtati fil-bidu tal-2020; jitlob lill-Awditur Intern jinforma lill-Kumitat għall-Kontroll tal-Baġit tal-Parlament dwar iż-żewġ eżiti hekk kif dawn ikunu disponibbli; Jiddispjaċih ħafna li r-rapport tal-Awditur Intern mhuwiex pubbliku; jinsisti li dan ir-rapport isir disponibbli għall-pubbliku kull sena, u li jintbagħat lill-Membri fl-istess ħin li jintbagħat lill-President u lis-Segretarju Ġenerali tal-Parlament; jiddeplora l-fatt li, fir-rigward tar-rapport tal-2018, ittieħdet id-deċiżjoni, f'Jannar 2020, li l-Membri jistgħu jaraw dan ir-rapport biss fuq talba, bl-applikazzjoni tal-proċedura tal-kamra tal-qari sikura; jemmen bis-sħiħ li permezz tal-limitu tal-aċċess għal dan id-dokument, li jikkonċerna l-użu ta' fondi pubbliċi, qed tingħata l-impressjoni spjaċevoli li hemm xi ħaġa moħbija; Segwitu għar-riżoluzzjoni ta' kwittanza għall-2017 Jieħu nota tar-risposti bil-miktub għar-riżoluzzjoni ta' kwittanza għall-2017 mogħtija lill-Kumitat għall-Kontroll tal-Baġit tal-Parlament fis-17 ta' Settembru 2019, u tal-preżentazzjoni mis-Segretarju Ġenerali li fiha indirizza d-diversi mistoqsijiet u talbiet tar-riżoluzzjoni ta' kwittanza tal-Parlament għall-2017 u l-iskambju ta' fehmiet sussegwenti mal-Membri; Jiddeplora l-fatt li ma ttieħdet l-ebda azzjoni b'risposta għal uħud mir-rakkomandazzjonijiet fir-riżoluzzjoni tal-Parlament dwar il-kwittanza għall-2017, u li d-dokument ta' segwitu għall-kwittanza ma jipprovdi l-ebda ġustifikazzjoni għal dan; jenfasizza l-importanza li jkun hemm diskussjonijiet aktar frekwenti mas-Segretarju Ġenerali dwar il-kwistjonijiet li jikkonċernaw il-baġit tal-Parlament u l-implimentazzjoni tiegħu fil-Kumitat għall-Kontroll tal-Baġit; Kwittanza tal-Parlament għall-2018 Jikkonstata l-iskambju ta' fehmiet li sar bejn il-Viċi President responsabbli għall-baġit, is-Segretarju Ġenerali u l-Membri tal-Kumitat għall-Kontroll tal-Baġit tal-Parlament fil-preżenza tal-Awditur Intern, fit-18 ta' Novembru 2019, fil-kuntest tal-kwittanza tal-Parlament għall-2018; Itenni l-appell tiegħu lill-Bureau biex jagħti segwitu għad-deċiżjonijiet ta' kwittanza kollha, skont l-Artikolu 25 u l-Anness IV tar-Regoli ta' Proċedura u l-Artikoli 6 u 166 tar-Regolament Finanzjarju; jitlob lis-Segretarju Ġenerali jgħaddi din ir-riżoluzzjoni lill-Bureau, filwaqt li jevidenzja r-rikjesti kollha għal azzjoni jew deċiżjoni min-naħa tal-Bureau; jistieden lis-Segretarju Ġenerali jistabbilixxi pjan ta' azzjoni u skeda ta' żmien li jippermettu lill-Bureau jagħti segwitu u/jew jirrispondi għar-rakkomandazzjonijiet li jinsabu fir-riżoluzzjonijiet ta' kwittanza tal-Parlament u jinkludi r-riżultati fid-dokument ta' monitoraġġ annwali; jitlob lis-Segretarju Ġenerali jirrapporta fi żmien xieraq lill-Kumitat tal-Baġit tal-Parlament u lill-Kumitat għall-Kontroll tal-Baġit tal-Parlament dwar il-proġetti kollha b'impatt baġitarju sinifikanti li jkunu ġew ippreżentati lill-Bureau; itenni l-ħtieġa li l-Bureau jtejjeb sostanzjalment, b'mod proattiv, it-trasparenza tal-proċedura ta' teħid ta' deċiżjonijiet tiegħu; Jiddeplora l-fatt li, fl-2018, l-investigazzjoni interna identifikat erba' każijiet fil-qasam tal-allowance għall-assistenza parlamentari u dan ippermetta l-irkupru ta' EUR 146 814 (47 każ identifikati fl-2017 u EUR 903 741,00 irkuprati) u li, fir-rigward tal-allowances tal-ivvjaġġar u tas-sussistenza tal-Membri, ġew irkuprati EUR 173 546 minn sitt investigazzjonijiet (EUR 68 589,05 fl-2017); Jirrimarka li l-attività leġiżlattiva żdiedet b'mod sostanzjali fl-2018, peress li l-Parlament kien qed joqrob lejn tmiem il-leġiżlatura 2014-2019 tiegħu; Jinnota li żewġ kumitati temporanji, il-Kumitat Speċjali dwar it-Terroriżmu (TERR) u l-Kumitat Speċjali dwar il-proċedura ta' awtorizzazzjoni tal-Unjoni għall-pestiċidi (PEST), ikkonkludew b'suċċess il-ħidma tagħhom matul is-sena u ġie stabbilit Kumitat Speċjali ieħor dwar il-Kriminalità Finanzjarja, l-Evażjoni tat-Taxxa u l-Evitar tat-Taxxa (TAX3); Jenfasizza li, fid-dawl tal-elezzjonijiet Ewropej tal-2019, tnediet b'suċċess il-kampanja ta' komunikazzjoni; jinnota ż-żieda fil-parteċipazzjoni taċ-ċittadini fl-elezzjonijiet Ewropej tal-2019, iżda jinnota wkoll li l-għadd ta' persuni li ħarġu jivvutaw baqa' baxx wisq f'ċerti pajjiżi; iqis li dan it-tip ta' kampanja għandu jkollu natura kontinwa, b'enfasi partikolari fuq dawk il-pajjiżi; Japprova l-miżuri tal-istituzzjoni biex ittejjeb is-sigurtà, b'mod partikolari fi kwistjonijiet ta' sigurtà fiżika u tal-bini iżda wkoll iċ-ċibersigurtà u s-sigurtà tal-komunikazzjoni; Jiddispjaċih li, minkejja l-fatt li l-Kumitat għall-Baġits tal-Parlament irrifjuta l-baġit mitlub sabiex jinħoloq osservatorju tal-intelliġenza artifiċjali, din l-inizjattiva xorta tidher li għadha għaddejja fil-forma ta' grupp ta' ħidma; jinsab imħasseb ħafna dwar l-inosservanza evidenti ta' deċiżjoni demokratika meħuda mill-Membri, li tistabbilixxi preċedent spjaċevoli ħafna; jirrakkomanda li l-attività ta' dan il-grupp ta' ħidma tiġi interrotta immedjatament sakemm l-awtorità baġitarja tkun iddeċidiet li tallokalu baġit; Huwa konxju mill-importanza tal-politika immobiljari, b'mod partikolari l-proġett tal-bini Martens u l-bini mill-ġdid tal-bini Montoyer 63 fi Brussell, li tlestew fl-2018 u l-proġett Konrad Adenauer fil-Lussemburgu, li huwa skedat li t-tlestija tiegħu hija skedata sa tmiem Ġunju 2023; jifhem li, fl-2018, il-Kumitat għall-Baġits tal-Parlament awtorizza t-trasferiment ta' tlaqqit, b'ammont ta' EUR 29 miljun, għall-prefinanzjament tal-proġett, u huwa stmat li dan wassal biex ġew iffrankati EUR 4,7 miljun fi mgħax; jinsab imħasseb dwar id-dewmien fil-kostruzzjoni tal-bini Konrad Adenauer fil-Lussemburgu, li kien ippjanat għall-2018 iżda issa mhux mistenni li jkun lest qabel l-2023; Jappoġġa l-użu tal-Iskema ta' Mmaniġġjar u Awditjar Ekoloġiċi (EMAS), li hija strument ta' ġestjoni tal-Unjoni Ewropea għall-organizzazzjonijiet privati u pubbliċi biex jevalwaw u jtejbu l-prestazzjoni ambjentali tagħhom skont ir-Regolament (KE) Nru 1221/2009; jappoġġa l-miżuri meħuda biex titnaqqas l-impronta tal-karbonju tal-Parlament; Jistieden lill-amministrazzjoni tiġbed l-attenzjoni għall-kodiċi ta' kondotta għall-Membri, li jistabbilixxi li l-Membri għandhom jaġixxu biss fl-interess pubbliku u jwettqu xogħolhom b'diżinteress, integrità, trasparenza, diliġenza, onestà, responsabbiltà u rispett għar-reputazzjoni tal-Parlament; jenfasizza li l-kodiċi ta' kondotta jiddefinixxi l-kunflitti ta' interess u kif il-Membri għandhom jindirizzawhom u jinkludi regoli li jirregolaw l-attivitajiet professjonali tal-ex Membri; Jinnota bi tħassib li kien hemm almenu 24 każ ta' ksur tal-kodiċi ta' kondotta bejn l-2012 u l-2018 li ma ġewx sanzjonati; jisħaq fuq il-fatt li jekk il-ksur mhuwiex sanzjonat b'mod adegwat, huwa anqas probabbli li l-Membri jirrispettaw il-kodiċi ta' kondotta; jistieden lill-President jivvaluta bir-reqqa kull allegat ksur tal-kodiċi ta' kondotta u, jekk ikun il-każ, jimponi sanzjoni adegwata lill-Membri kkonċernati; Jieħu nota tar-Regoli dwar it-Trasport tal-Membri fil-Postijiet tax-Xogħol tal-Parlament Ewropew ("ir-Regoli"); iqis li d-dispożizzjonijiet li jistabbilixxu l-kundizzjonijiet għall-użu tal-karozzi uffiċjali fuq bażi permanenti mill-President, mis-Segretarju Ġenerali, mid-Deputat Segretarju Ġenerali u minn kull President tal-gruppi politiċi li hemm fir-Regoli bħala vagi wisq; jistieden lill-Bureau jirrevedi r-Regoli bil-għan li jintroduċi kundizzjonijiet aktar stretti dwar l-użu ta' dawn il-karozzi; Huwa tal-fehma li l-protezzjoni tal-informaturi hija element integrali tad-demokrazija u hija kruċjali fil-prevenzjoni u l-iskoraġġiment tal-attivitajiet illegali u l-għemil ħażin; ifakkar li, fost affarijiet oħra, l-assistenti parlamentari akkreditati (APA) jinsabu f'pożizzjoni vulnerabbli minħabba l-kuntratt ta' impjieg tagħhom; jikkonstata bi tħassib kbir il-fatt li s-Segretarju Ġenerali rrikonoxxa li "r-regoli dwar l-iżvelar ta' informazzjoni protetta huma applikabbli għall-assistenti parlamentari akkreditati iżda l-Parlament ma jistax jipprovdi protezzjoni tal-impjieg"; peress li huma jiddependu mill-Membru individwali tagħhom; jistieden lis-Segretarju Ġenerali jqis dak il-fattur meta l-APA jaġixxu ta' informaturi, u jfittex li jestendi l-opzjonijiet ta' protezzjoni kuntrattwali li l-Parlament joffri lill-APA li huma vittmi ta' fastidju għall-APA li jaġixxu ta' informaturi; Jenfasizza l-fatt li r-regoli attwali dwar it-terminazzjoni ta' kuntratti għall-APA ma jipprovdux il-possibbiltà ta' terminazzjoni permezz ta' 'kunsens reċiproku', li jkun mod kif tiġi rikonoxxuta r-relazzjoni speċjali bejn il-Membri u l-assistenti, meta ż-żewġ partijiet jistgħu jirrikonoxxu li l-fiduċja reċiproka m'għadhiex teżisti, u jibbenefikaw minn soluzzjoni komuni mingħajr ma jiddgħajfu d-drittijiet soċjali tal-APA; jitlob lis-Segretarju Ġenerali jsib soluzzjoni għall-fatt li s-salarji tal-APA jistgħu jitħallsu biss f'kontijiet bankarji Belġjani, peress li dan imur kontra l-idea ta' unjoni monetarja u ta' pagamenti unika; Itenni t-tħassib tiegħu dwar l-allegata prattika mill-Membri li jobbligaw lill-APA jmorru fuq missjonijiet, partikolarment fi Strasburgu, mingħajr ordnijiet tal-missjoni, mingħajr spejjeż tal-missjoni u saħansitra mingħajr spejjeż tal-ivvjaġġar; huwa tal-fehma li din il-prattika tagħti lok għal abbuż: meta l-APA jivvjġġaw mingħajr ordni tal-missjoni, huma jkollhom iħallsu minn buthom l-ispejjeż u ma jkunux koperti mill-assigurazzjoni fuq il-post tax-xogħol; itenni t-talbiet tiegħu lis-Segretarju Ġenerali biex jinvestiga din l-allegata prattika u jirrapporta dwarha sa tmiem is-sena; Itenni t-talba tiegħu lill-Konferenza tal-Presidenti u lill-Bureau biex jikkunsidraw mill-ġdid il-possibbiltà li l-APA, f'ċerti kundizzjonijiet li għad iridu jiġu stabbiliti, jakkumpanjaw lill-Membri f'delegazzjonijiet u f'missjonijiet uffiċjali tal-Parlament, kif diġà mitlub minn diversi Membri; jistieden lis-Segretarju Ġenerali janalizza l-konsegwenzi baġitarji, u l-organizzazzjoni u l-loġistika ta' tali missjonijiet; Jistieden lill-Parlament jadatta kompletament ir-regoli interni tiegħu fir-Regolamenti tal-Persunal mad-Direttiva (UE) 2019/1937 dwar il-protezzjoni ta' persuni li jirrapportaw dwar ksur tal-liġi tal-Unjoni, adottata dan l-aħħar, anki billi jwaqqaf kanali siguri għar-rappurtar; jitlob barra minn hekk lill-Parlament jiggarantixxi l-istess livell ta' protezzjoni lill-informaturi ta' irregolaritajiet kif jagħmel lill-vittmi ta' fastidju; jitlob lis-Segretarju Ġenerali jistabbilixxu taħriġ obbligatorju għall-maniġers ġerarkiċi biex jissensibilizza lill-membri tal-persunal parlamentari dwar il-protezzjoni tal-informaturi u dwar dmirhom skont ir-Regolament tal-Persunal li jirrappurtaw attivitajiet illegali jew kull każ ta' amministrazzjoni ħażina; Jikkonstata li d-deċiżjoni tar-Renju Unit li joħroġ mill-Unjoni Ewropea kellha impatt konsiderevoli fis-servizzi differenti tal-Parlament, b'mod partikolari fuq il-kumitati, l-unitajiet ta' riċerka u s-servizzi orizzontali; Jilqa' d-deċiżjoni tal-Bureau tat-2 ta' Mejju 2018 dwar il-persunal biċ-ċittadinanza tar-Renju Unit, jiġifieri li l-ebda uffiċjal mhu se jingħata s-sensja abbażi taċ-ċittadinanza tar-Renju Unit tiegħu; jifhem li l-valutazzjonijiet ta' każ b'każ li twettqu sad-data inizjalment prevista għall-ħruġ tar-Renju Unit mill-Unjoni Ewropea fir-rigward tal-persunal kuntrattwali u temporanju taċ-ċittadinanza tar-Renju Unit, ma rriżultaw fit-terminazzjoni tal-ebda kuntratt; jirrikonoxxi li l-gruppi politiċi jwettqu l-valutazzjonijiet tagħhom każ b'każ għall-persunal tagħhom; Jieħu nota tal-implimentazzjoni b'suċċess tal-objettiv ta' tnaqqis ta' 5 % fil-persunal, li fl-2018 kienet teħtieġ li l-Parlament jelimina 60 post tax-xogħol mit-tabella tal-persunal amministrattiv tiegħu; iqis li huwa importanti li jiġi żgurat il-livell għoli ta' prestazzjoni tal-Parlament, kemm fuq perjodu qasir kif ukoll fuq dak fit-tul, filwaqt li tiġi żgurata wkoll ġestjoni baġitarja responsabbli u li jkun hemm iffrankar fejn xieraq; jemmen li jista' jiġi previst iffrankar ulterjuri; jemmen bis-sħiħ li huwa essenzjali li tiġi implimentata strateġija ta' komunikazzjoni mmirata lejn il-Kunsill, l-Istati Membri u ċ-ċittadini Ewropej biex ikun hemm reazzjoni għall-kritika inġusta u mifruxa tas-servizz pubbliku tal-Unjoni Ewropea, li ilha għaddejja snin sħaħ; Jinsab imħasseb dwar l-għadd ta' membri tal-persunal fuq liv minħabba mard fit-tul u dwar iż-żieda qawwija fl-għadd ta' każijiet ta' eżawriment professjonali (burnout), u jinsab imħasseb li xi wħud minn dawk il-każijiet jistgħu jkunu marbuta mal-eżawriment u t-tħarbit tal-bilanċ bejn ix-xogħol u l-ħajja privata; huwa partikolarment imħasseb bin-nuqqas ta' persunal u, fl-istess ħin, iqis li huwa diffiċli li tiġi ġġustifikata l-espansjoni fil-karigi maniġerjali superjuri, li qed twassal għal struttura maniġerjali żbilanċjata u b'għadd sproporzjonat ta' karigi tal-ogħla livell; jistieden lill-amministrazzjoni biex tadotta approċċ proattiv fir-rigward tal-persunal ikkonċernat, tevalwa bir-reqqa l-ammont ta' xogħol tal-persunal u tiżgura distribuzzjoni bilanċjata tal-kompiti; jitlob rapport dwar il-miżuri meħuda b'reazzjoni għal-liv minħabba mard fit-tul u l-eżawrimenti professjonali sat-30 ta' Ġunju 2020; Jinsisti, f'kuntest ta' żieda fl-aspettattivi fir-rigward ta' dak li huwa kapaċi jwettaq il-persunal, fuq l-importanza ta' djalogu regolari u kostruttiv mal-kumitat tal-persunal, mat-trade unions u fil-każ tal-gruppi politiċi mar-rappreżentati tal-persunal tagħhom; jistenna li d-djalogu kostruttiv ma' dawk il-korpi jitkompla, b'mod partikolari dwar kwistjonijiet relatati mal-politika tal-persunal kif ukoll ma' kundizzjonijiet tax-xogħol bħall-mobbiltà, l-ambjent tax-xogħol u l-ħin flessibbli; Iqis li huwa essenzjali, għal dan il-għan, għar-rappreżentanti tal-persunal li jinstemgħu meta l-Bureau jiddiskuti kwistjonijiet ġenerali li jaffettwaw il-politika tal-persunal; jitlob lis-Segretarju Ġenerali jieħu l-miżuri xierqa biex jimplimenta din in-neċessità kruċjali; Jirrimarka li sabiex jinżamm servizz pubbliku tal-Unjoni Ewropea eċċellenti u indipendenti, leali u motivat, ir-Regolamenti tal-Persunal jeħtieġ jiġu rrispettati u applikati b'mod sħiħ fil-kliem u l-ispirtu tagħhom; jitlob, f'dan il-kuntest, li tintemm ukoll il-prattika ta' "paraxutiżmu" tan-nies f'karigi, li taf tkun dannuża għall-proċeduri u għalhekk għall-kredibbiltà tal-istituzzjoni, b'mod partikolari tal-Unjoni, b'mod ġenerali; Ifakkar fis-sejbiet u r-rakkomandazzjonijiet tal-Ombudsman Ewropew fil-każijiet konġunti 488/2018/KR u 514/2018/K, kif ukoll fir-riżoluzzjoni tal-Parlament tat-18 ta' April 2018, b'mod partikolari li l-uffiċjali mill-korpi rappreżentattivi tal-persunal ikunu fuq il-bordijiet tal-għażla tal-Parlament għal karigi ta' maniġment superjuri, u jistieden lis-Segretarju Ġenerali jkompli jtejjeb il-proċeduri ta' ħatra tal-uffiċjali ta' grad għoli permezz ta' aktar trasparenza u ugwaljanza; jitlob, barra minn hekk, li jiġu żgurati l-konsistenza fir-rigward tal-pubblikazzjonijiet esterni ta' karigi ta' maniġment superjuri u d-diliġenza fil-pubblikazzjoni ta' dawn il-karigi kif u meta jitbattlu; jistieden lill-amministrazzjoni tal-Parlament tirrapporta kull sena dwar il-ħatra tal-uffiċjali ta' grad għoli; Jiddispjaċih profondament għan-nuqqas ta' prospettivi ta' karriera għall-persunal kuntrattwali; jistieden lis-Segretarju Ġenerali jivvaluta r-riskji relatati mal-użu ta' għadd dejjem jikber ta' persunal kuntrattwali, inkluż il-periklu li tinħoloq struttura tal-persunal b'żewġ livelli fi ħdan il-Parlament; jinsisti li l-kompiti u l-karigi permanenti ewlenin għandhom jitwettqu minn persunal permanenti; Huwa konvint li l-attraenza tal-Parlament bħala post tax-xogħol hija komponent ewlieni tas-suċċess tiegħu; jiġbed l-attenzjoni għad-diffikultajiet li nqalgħu fir-reklutaġġ ta' xi ċittadinanzi; jistieden lis-Segretarju Ġenerali jinsisti fuq il-ħtieġa ta' bilanċ ġeografiku reali f'termini ta' rappreżentanza proporzjonali tal-Istati Membri kollha fil-livelli kollha, inklużi l-livelli maniġerjali superjuri; jirrikonoxxi l-passi pożittivi ħafna meħuda sabiex jinkiseb bilanċ bejn is-sessi; jitlob azzjoni urġenti biex jinkiseb bilanċ aħjar bejn is-sessi fil-livelli kollha, inkluż fil-livell tad-diretturi ġenerali; Jiddispjaċih fir-rigward tas-sottorappreżentanza persistenti tal-pajjiżi li saru membri tal-Unjoni wara l-2004, speċjalment fl-aktar karigi għoljin, u l-problema hija li, filwaqt li qed jiġu reklutati ċittadini mill-Istati Membri l-ġodda, qed jingħataw promozzjonijiet aktar liċ-ċittadini tal-Istati Membri l-qodma, u dan qed jirriżulta f'qabża dejjem tikber bejn l-Istati Membri l-qodma u dawk ġodda; jitlob li din is-sitwazzjoni tiġi rettifikata; Jirrimarka li fil-kompetizzjonijiet interni bejn l-2014 u l-2019, kien hemm 30 persuna li nħatru fl-ogħla grad tal-paga AD9, li minnhom 16 kienu minn żewġ Stati Membri kbar qodma, b'tali mod li kien hemm għadd notevoli ta' ħatriet ta' persunal minn dawn iż-żewġ pajjiżi matul iċ-ċiklu leġiżlattiv kollu, u jitlob lis-Segretarju Ġenerali jispjega r-raġuni għal dan ir-riżultat sproporzjonat; Jiddispjaċih għad-diffikultà biex jiġu reklutati membri tal-persunal fil-gradi aktar baxxi fil-Lussemburgu, speċjalment fil-kategorija ta' assistenti segretarji; jenfasizza l-ħtieġa li jiġi introdott koeffiċjent ta' korrezzjoni li jqis l-ispejjeż tal-għajxien ogħla f'dan il-post tax-xogħol filwaqt li jsir reklutaġġ ta' persunal fi gradi ogħla sabiex tissolva din il-problema strutturali; jitlob li r-reklutaġġ mill-Uffiċċju Ewropew għas-Selezzjoni tal-Persunal (EPSO) jiġi riformat sabiex tali reklutaġġ ikun jista' jilħaq b'mod aħjar il-ħtiġijiet tal-istituzzjonijiet, inklużi permezz ta' proċeduri ta' reklutaġġ iqsar; Ifakkar li l-Artikolu 11 tar-Regoli ta' Proċedura introduċa obbligu għar-rapporteurs, ix-shadow rapporteurs u l-presidenti tal-kumitati li jippubblikaw informazzjoni dwar il-laqgħat li jsiru mar-rappreżentanti ta' interess fil-kuntest tar-rapporti tagħhom; jinnota b'sodisfazzjon li, mill-bidu tal-leġiżlatura l-ġdida, l-infrastruttura meħtieġa hija disponibbli fuq is-sit web tal-Parlament biex il-Membri jkunu jistgħu jippubblikaw il-laqgħat skedati mar-rappreżentanti interessati; jistieden lis-segretarjat ixerred informazzjoni dettaljata u jorganizza taħriġ sabiex ikun iktar faċli għall-uffiċċji tal-Membri biex jirrispettaw bis-sħiħ dan l-obbligu; jiddispjaċih li l-infrastruttura attwali ma tinkludix proċess li permezz tiegħu l-Membri u l-APS jistgħu jipprovdu s-suġġerimenti u l-feedback tagħhom għal titjib ibbażat fuq l-esperjenza tal-utent; jitlob lis-servizzi parlamentari jiżviluppaw kwestjonarju ta' feedback fuq bażi annwali u biex jinkludu r-riżultati f'rapport dwar l-użu tal-għodda; jilqa' l-fatt li s-Segretarju Ġenerali ta struzzjonijiet lis-servizzi tal-Parlament biex iqabbdu l-għodda mar-Reġistru tat-Trasparenza u mal-Osservatorju Leġiżlattiv u jinkoraġġixxi kwalunkwe sforz li jkompli jtejjeb din l-għodda, inkluż billi jiġi pprovdut aċċess għall-ipproċessar tad-data pprovduta mill-Membri fl-infrastruttura tas-sit web tal-Parlament dwar laqgħat ma' rappreżentanti ta' interess f'format li jista' jinqara minn magna, filwaqt li tiġi pprovduta l-possibbiltà li l-laqgħa tintrabat ma' sħubija f'delegazzjoni, li jiġi indikat li l-laqgħa saret fil-livell ta' persunal, li l-entrati fis-sit web tal-Parlament jiġu llinkjati għas-sit web tal-Membru stess u li din l-infrastruttura tkun disponibbli fil-lingwi uffiċjali kollha tal-Unjoni; jistieden ukoll lill-Parlament itejjeb il-komunikazzjoni tiegħu mal-Membri dwar l-obbligu tar-rapporteurs, ix-shadow rapporteurs u l-presidenti tal-kumitati li jippubblikaw dawn il-laqgħat; Jilqa' dan il-pass pożittiv lejn trasparenza ikbar kif ukoll il-possibbiltà li l-Membri kollha li jkunu jixtiequ jippubblikaw din l-informazzjoni jistgħu jagħmlu dan permezz tal-infrastruttura tas-sit web tal-Parlament, anke jekk il-Membru ma jkunx rapporteur, shadow rapporteur jew President ta' kumitat; iqis li din iż-żieda fit-trasparenza tgħin liċ-ċittadini Ewropej jifhmu aħjar il-ħidma tal-Membri tagħhom; għalhekk jiddispjaċih li din l-infrastruttura ta' dikjarazzjoni tal-laqgħat teżisti biss bl-Ingliż u mhux bil-lingwi uffiċjali kollha tal-Unjoni; Barra mir-rapport konġunt tal-Parlament u tal-Kummissjoni dwar l-attivitajiet tar-Reġistru ta' Trasparenza, jitlob lill-Parlament jabbozza rapport annwali dettaljat dwar ir-rappreżentanti ta' gruppi ta' interess u organizzazzjonijiet oħra li ngħataw aċċess fir-reċinti tal-Parlament; Jirrikonoxxi l-fatt li li l-produzzjoni ta' data pubblika f'format miftuħ u li jinqara mill-magni, faċilment aċċessibbli u li tista' tintuża, toffri opportunitajiet kbar kemm f'termini ta' trasparenza fil-konfront tal-pubbliku kif ukoll tal-innovazzjoni; jilqa' l-inizjattivi attwali maħsuba biex tinħoloq u tiġi kkonvertita f'dak il-format dik id-data tagħha li tkun ta' interess għall-pubbliku; jenfasizza l-ħtieġa li jkun hemm approċċ aktar faċli għall-utent, sistematiku u kkoordinat għal tali inizjattivi, skont politika tad-data miftuħa definita sew tal-Parlament; Jirrikonoxxi l-valur miżjud li jista' joffri s-softwer liberu u b'sors miftuħ għall-Parlament; jenfasizza b'mod partikolari r-rwol tagħhom fiż-żieda tat-trasparenza u l-evitar tal-effetti ta' intrappolament tal-bejjiegħa; jirrikonoxxi wkoll il-potenzjal tagħhom ta' titjib fis-sigurtà peress li jagħmluha possibbli li jiġu identifikati u stabbiliti d-dgħufijiet; jirrakkomanda bil-qawwa li kwalunkwe softwer żviluppat għall-istituzzjoni jitqiegħed għad-dispożizzjoni tal-pubbliku b'liċenzja ta' softwer liberu u b'sors miftuħ; Jinnota li r-riżultati tal-votazzjonijiet b'sejħa tal-ismijiet fil-plenarja għandhom ikunu disponibbli f'format miftuħ u li jinqara mill-magni, u għandhom ikunu viżibbli faċilment fuq is-sit web tal-Parlament; jistieden lill-Parlament, għalhekk, jippubblika l-verżjoni li tinqara mill-magni tar-riżultati tal-votazzjoni b'sejħa tal-ismijiet ħdejn il-verżjonijiet li ma jistgħux jinqraw minn magna, fuq il-paġna web tal-minuti tal-plenarja; Jikkonstata li r-regoli riveduti li jirregolaw il-ħlas tal-kontribuzzjonijiet finanzjarji għall-gruppi ta' viżitaturi sponsorizzati daħlu fis-seħħ fl-1 ta' Jannar 2017; jistieden lis-Segretarju Ġenerali jagħti l-valutazzjoni ta' dawn ir-regoli mingħajr dewmien; huwa tal-fehma li s-sistema attwali tinjora l-ispejjeż tal-akkomodazzjoni u tat-trasport li jvarjaw u ma żżommx il-pass mal-inflazzjoni, u jappella bil-qawwa għal rieżami tas-sistema għall-kalkolu tal-kontribuzzjoni finanzjarja għall-gruppi ta' viżitaturi malajr kemm jista' jkun sabiex, fost affarijiet oħra, jiġi evitat li Membri jkunu jistgħu jieħdu kwalunkwe benefiċċju materjali mis-sistema; jistieden lill-Bureau jiġġeneralizza s-sistema ta' rimborż abbażi tas-sottomissjoni tal-kontijiet għall-gruppi ta' viżitaturi; itenni t-talba tiegħu li titneħħa l-possibbiltà li l-APA jinħatar bħala l-kap ta' grupp; Parlament favur l-ambjent u newtralità karbonika sal-2030 Jilqa' l-kontribut pożittiv tal-Parlament għall-iżvilupp sostenibbli permezz tar-rwol politiku tiegħu u r-rwol tiegħu fil-proċeduri leġiżlattivi; jenfasizza l-ħtieġa li l-Parlament imexxi bl-eżempju u jikkontribwixxi għall-iżvilupp sostenibbli permezz tal-mod kif jopera; Ifaħħar l-impenn tal-Parlament favur l-akkwist pubbliku ekoloġiku; jinnota li l-objettiv tal-Parlament huwa li jżid il-perċentwal ponderat għall-valur tal-kuntratti fost ċerti prodotti prijoritarji kklassifikati bħala 'Ekoloġiċi', 'Ekoloġiċi Ħafna' jew 'Ekoloġiċi min-Natura Tagħhom'; jinnota li fl-2018, 44,9 % tal-kuntratti skont il-valur fil-kategoriji ta' prodotti prijoritarji ġew ikklassifikati bħala 'Ekoloġiċi', 'Ekoloġiċi Ħafna' jew 'Ekoloġiċi min-Natura Tagħhom'; jirrimarka li, meta l-kuntratti kollha kklassifikati bħala 'Ekoloġiċi min-Natura Tagħhom', indipendentement mill-kategorija tal-prodott, jiġu inklużi fiċ-ċifra, il-karattru ekoloġiku tal-kuntratti tal-Parlament jiżdied għal 55,8 % għall-2018, li huwa qrib l-objettiv intermedju ta' 60 %; jenfasizza l-ħtieġa li jiġi żviluppat akkwist pubbliku ekoloġiku ulterjuri billi jiġu stabbiliti objettivi ambizzjużi għal kuntratti ta' ekoloġizzazzjoni fuq perjodu ta' żmien medju; Jilqa' l-adozzjoni tar-Rieżami tal-Ġestjoni Ambjentali u d-Dikjarazzjoni Ambjentali 2018, l-implimentazzjoni tal-Pjan ta' Azzjoni 2018 u l-monitoraġġ regolari tiegħu; Jappoġġa l-objettiv tal-Parlament li jnaqqas kemm jista' jkun l-emissjonijiet tal-karbonju tiegħu; itenni t-tħassib tiegħu li d-dispersjoni ġeografika tal-Parlament tirriżulta fi 78 % tal-missjonijiet kollha tal-persunal tal-Parlament, u li l-impatt ambjentali jammonta għal bejn 11 000 u 19 000 tunnellata emissjonijiet ta' CO2; Huwa tal-fehma li, wara d-dikjarazzjoni tal-Emerġenza Klimatika, il-Parlament għandu jmexxi bl-eżempju u jimpenja ruħu li jikseb newtralità karbonika sal-2030; jitlob lill-Parlament jiżviluppa strateġija għall-kisba tan-newtralità karbonika sal-2030 u jippreżenta l-istrateġija tiegħu lill-awtorità ta' kwittanza; jagħti istruzzjonijiet lill-grupp ta' ħidma tal-EMAS tiegħu biex jemenda l-indikaturi ewlenin tal-prestazzjoni u l-pjan attwali ta' tnaqqis tas-CO2 biex tinkiseb newtralità karbonika sal-2030; jitlob ukoll ir-rapportar u l-kontabbiltà tat-tpaċija tas-CO2 tal-Parlament bħala kwistjoni ta' urġenza; Jenfasizza li madwar 67 % tal-impronta tal-karbonju tal-Parlament toriġina mit-trasport tal-persuni; ifakkar li, bid-deċiżjoni tiegħu tal-15 ta' Mejju 2017, il-Bureau approva l-proposta li jiġi offrut mod ta' trasport effiċjenti u ta' kwalità għolja għall-Membri filwaqt li jiġi mminimizzat l-impatt ambjentali permezz ta' tranżizzjoni gradwali għal vetturi elettriċi għall-flotta tal-karozzi tal-Parlament u l-promozzjoni ta' kull tip ta' trasport ekoloġiku li jopera b'emissjonijiet żero fl-ambjent urban u li jkollu flotta li tkun kompletament elettrika mill-2024; jilqa' d-diversi miżuri u strumenti introdotti f'dan ir-rigward minn DĠ INLO; jistenna li l-Bureau jfassal sistema ta' rimborż tal-ivvjaġġar li tinkludi l-ispiża tat-tpaċija tas-CO2 fil-prezz tal-vjaġġ u jinċentiva l-użu ta' trasport ekokompatibbli; Jappoġġa l-objettiv tal-Parlament, li huwa li jpaċi l-emissjonijiet inevitabbli tiegħu; jissuġġerixxi t-tpaċija konġunta tal-emissjonijiet inevitabbli ma' istituzzjonijiet u korpi oħra tal-Unjoni; Jenfasizza li l-Parlament għandu jonora l-impenji tiegħu fir-rigward tal-ġlieda kontra t-tibdil fil-klima u, konsegwentement, għandu jieħu passi xierqa fil-bini kollu tiegħu biex jagħmel parkeġġi għar-roti, fejn ir-roti jkunu protetti mis-serq, minn atti vandaliċi u mill-elementi, disponibbli għall-membri kollha tal-persunal u, tal-anqas għandu joffri l-istess arranġamenti attwalment disponibbli fil-parkeġġi għall-karozzi tal-membri tal-persunal; jinnota li f'dan ir-rigward, jista' jkun ukoll utli ħafna li jkun hemm sistema li fiha l-vinjetti jintużaw bħala mezz ta' identifikazzjoni; Jilqa' l-isforzi tal-Parlament biex iżid in-numru ta' laqgħat mingħajr karti; jitlob li jiġu offruti iktar sessjonijiet ta' taħriġ lill-Membri kollha, lill-membri tal-persunal u lill-APA dwar l-għodod mingħajr karti li nħolqu biex ikunu jistgħu jiġu stampati anqas dokumenti, u li jsiru iktar kampanji ta' komunikazzjoni; Jitlob lill-Parlament itejjeb il-komunikazzjoni tiegħu mal-Membri u jinfurmahom dwar il-possibbiltà li jużaw il-ferrovija diretta bejn il-Parlament u l-ajruport ta' Brussell, li b'kollox tieħu 20 minuti, u dwar liema Membri jistgħu jużawha bla ħlas, u li juża l-influwenza tiegħu biex jitlob li dawk il-ferroviji jaħdmu b'intervalli regolari u iqsar sabiex din il-possibbiltà tkun attraenti kemm jista' jkun; Ifaħħar lill-persunal talli għamel użu sħiħ mill-ferroviji charter lejn Strasburgu; iħeġġeġ lill-maniġers superjuri ma jużawx il-karozzi tas-servizz tagħhom għall-missjonijiet tagħhom fi Strasburgu; Jappoġġa t-tpaċija ta' 100 % tal-emissjonijiet tas-CO2 tal-Parlament, inklużi l-emissjonijiet minn titjiriet tal-Membri bejn il-pajjiż ta' oriġini tagħhom u Brussell u Strasburgu, fuq bażi annwali permezz ta' krediti tal-karbonju; ifakkar li l-kuntratt ta' tpaċija li jkopri l-emissjonijiet tal-Parlament mill-2017 ġie ffirmat fid-19 ta' Lulju 2018 għal ammont totali ta' EUR 184 095,80; Jinsab imħasseb bil-volatilità tal-prezzijiet għat-tpaċija tas-CO2 fis-suq taċ-ċertifikati tal-emissjonijiet, li jagħmilha impossibbli li jiġi stmat l-ammont eżatt meħtieġ għat-tpaċija tal-ammont totali ta' emissjonijiet tal-karbonju; jiġbed l-attenzjoni għall-fatt li l-mezzi finanzjarji disponibbli fil-linja baġitarja 2390 (attwalment EUR 249 000) jistgħu ma jkunux suffiċjenti għat-tpaċija tal-ammont totali ta' emissjonijiet tal-karbonju fis-snin li ġejjin; Jilqa' d-deċiżjonijiet tal-Kwestur u tal-Bureau, f'April u Ġunju 2018 rispettivament, dwar it-tnaqqis tal-iskart tal-plastik u l-attivitajiet ta' mmaniġġjar tal-iskart; jitlob lill-Parlament jieħu azzjoni ambizzjuża ulterjuri u b'mod rapidu, favur Parlament ħieles mill-plastik; Jilqa' l-eżitu pożittiv tal-awditjar estern li sar f'Mejju/Ġunju 2018 li jikkonferma l-kundizzjoni tajba u l-maturità tas-sistema ta' ġestjoni ambjentali tal-Parlament; Dispersjoni ġeografika tal-Parlament – sede unika Jenfasizza li l-Unjoni għażlet li tkun preżenti permezz tal-istituzzjonijiet u l-aġenziji tagħha f'diversi Stati Membri, u dan jiggarantixxi rabta qawwija maċ-ċittadini u jiżgura l-viżibbiltà tal-valur miżjud tal-Unjoni ('viżibbilta' Ewropea'), filwaqt li titqies il-ġestjoni responsabbli tal-fondi pubbliċi; Jinnota li l-ispejjeż marbuta mat-12-il vjaġġ li l-Membri tal-Parlament jagħmlu kull sena lejn Strasburgu jammonta għal EUR 21 266 689; jinnota li l-ispejjeż tal-ivvjaġġar annwali jammontaw għal EUR 3 631 082 għall-persunal tal-Parlament u EUR 2 097 250 għall-APA; Jinnota li, fl-2018, l-ispiża għall-ferrovija charter Thalys kienet ta' EUR 3 741 900 (meta mqabbla ma' EUR 3 668 532 fl-2017); Jenfasizza li ċ-ċaqliq tal-vetturi uffiċjali tal-Parlament lejn Strasburgu u lura vojta ħlief għax-xufiera rispettivi tagħhom ikompli jżid mal-impatt finanzjarju u ambjentali tat-12-il missjoni annwali fi Strasburgu; jilqa' l-fatt li teżisti l-opportunità li l-APA jingħaqdu mal-vjaġġ lejn Strasburgu u lura, iżda jiddispjaċih li din il-possibbiltà mhux qed tiġi sfruttata bis-sħiħ; jistieden lill-Parlament jippermetti li l-membri kollha tal-persunal tal-Parlament u tal-gruppi politiċi jużaw ukoll din l-alternattiva għall-vjaġġ tagħhom lejn Strasburgu, u li jtejjeb il-komunikazzjoni tiegħu dwar din il-possibbiltà; Jikkonstata li n-nefqa addizzjonali involuta li ma jkunx hemm sede unika tmur kontra l-prinċipju ta' ġestjoni finanzjarja soda u kontra l-prinċipju ta' dixxiplina baġitarja; ifakkar li maġġoranza kbira tal-Membri tal-Parlament esprimew l-appoġġ, f'diversi riżoluzzjonijiet, favur sede unika biex jiġi żgurat l-infiq effiċjenti ta' flus il-kontribwenti tal-Unjoni; jinnota li l-Qorti stmat li t-trasferiment minn Strasburgu lejn Brussell jista' jiġġenera ffrankar annwali ta' EUR 114-il miljun flimkien ma' ffrankar ta' darba ta' EUR 616-il miljun f'każ ta' ċessjoni effikaċi tal-bini fi Strasburgu, jew spiża ta' darba ta' EUR 40 miljun jekk dan ma jseħħx; jinnota li sede unika tista' tinkiseb biss permezz ta' bidla unanima fit-Trattat; iħeġġeġ lill-Kunsill jieħu nota tal-pożizzjoni tal-Parlament u jerfa' r-responsabbiltà tiegħu u jaġixxi kif xieraq; jenfasizza li jista' jsir użu iktar effiċjenti jekk il-vetturi uffiċjali tal-Parlament lejn Strasburgu jittrasportaw lill-Membri, l-APA u l-membri tal-persunal b'ordnijiet ta' missjoni; iqis li l-vetturi uffiċjali tal-Parlament għandhom tal-anqas jimtlew qabel ma jiġu organizzati karozzi tal-linja charter meta l-ferroviji charter bejn Brussell u Strasburgu jkunu mimlija; Jenfasizza l-fatt li l-Unjoni, bħala waħda mill-firmatarji tal-Ftehim ta' Pariġi skont il-Konvenzjoni Qafas tan-Nazzjonijiet Uniti dwar it-Tibdil fil-Klima, wiegħdet li żżomm iż-żieda fit-temperatura medja globali għal ferm inqas minn 2 °C 'il fuq mil-livelli preindustrijali, u jinnota bi tħassib li t-12-il vjaġġ fis-sena lejn Strasburgu jżidu bla bżonn l-emissjonijiet tal-karbonju prodotti mill-Parlament; Direttorat Ġenerali għall-Komunikazzjoni (DĠ COMM) Ifakkar li, fl-2018, id-Direttorat Ġenerali għall-Komunikazzjoni (DĠ COMM) kellu 805 membri tal-persunal; jistieden lid-DĠ COMM biex juża persentaġġ ikbar tal-baġit globali tal-Parlament fis-snin li ġejjin mis-6,1 % li uża fl-2018; Jilqa' l-implimentazzjoni sħiħa tal-baġit fl-2018 li tixhed l-isforzi li twettqu biex ir-riżorsi kollha disponibbli għad-DĠ COMM jintużaw bis-sħiħ biex jintlaħaq numru massimu ta' ċittadini, u dan kien ta' importanza partikolari f'din is-sena preelettorali; jinnota b'sodisfazzjon li, fl-2018, ikkontribwixxa b'mod attiv għall-iżvilupp u d-definizzjoni ta' strateġija għall-kampanja elettorali Ewropea; Jikkonstata li l-indikatur ewlieni tad-DĠ COMM, mill-2017, kien is-sigħat ta' attenzjoni li l-Parlament jirċievi fil-mezzi kollha ta' komunikazzjoni; jikkonstata b'sodisfazzjon li, lil hinn mill-enfasi fuq il-livelli ta' attenzjoni, id-DĠ COMM qed jiżviluppa metodoloġija biex ikejjel l-ekonomija, l-effiċjenza u l-effikaċja tal-attivitajiet tiegħu fil-mezzi kollha ta' komunikazzjoni; japprova l-enfasi fuq il-viżibbiltà tal-Parlament; Jistieden lid-DĠ COMM jinforma lill-awtorità ta' kwittanza f'ċikli ta' kwittanza futuri dwar l-objettivi stabbiliti fis-sena rispettiva sabiex tkun tista' tivvaluta l-effikaċja tal-attivitajiet tad-direttorat ġenerali; Jistieden lid-DĠ COMM ikompli bl-isforzi tiegħu biex itejjeb is-sit web pubbliku tal-Parlament, b'mod partikolari fir-rigward tal-ottimizzazzjoni tal-magni tat-tiftix, u biex iżid il-viżibbiltà tiegħu; iħeġġeġ lid-DĠ COMM joħloq sit web li jista' jiġi kkonsultat faċilment u li jkun aċċessibbli faċilment ukoll mill-apparati kollha (jiġifieri smartphones, tablets u sal-kompjuters desktop), b'enfasi partikolari fuq verżjoni mobbli semplifikata tas-sit web; Jikkonstata li, fil-qasam tal-midja, fl-2018, ġew implimentati bosta proġetti u l-preżenza tal-Parlament fuq il-web kompliet tiġi kkonsolidata bl-użu ta' Webstreaming 3.0, li jtejjeb il-kapaċità ta' streaming tal-Parlament; Jirrikonoxxi, barra minn hekk, li kien hemm titjib sinifikanti fl-użu tal-midja soċjali min-naħa tal-Parlament, u jħeġġeġ ukoll l-użu ta' pjattaformi ta' netwerks soċjali liberi, b'sors miftuħ u self-hosted b'attenzjoni speċjali fir-rigward tal-protezzjoni tad-data tal-utenti; jirrikonoxxi wkoll l-isforzi relatati mas-sensibilizzazzjoni dwar azzjonijiet tal-Unjoni, u jħeġġeġ ukoll lill-Parlament jintensifika l-attività tiegħu fuq il-midja soċjali sabiex ixerred ir-riżultati tal-ħidma tal-Parlament fost iċ-ċittadini tal-Unjoni; jikkonstata wkoll li ġew investiti sforzi sinifikanti fi strateġija komprensiva għall-viżitaturi u, b'enfasi partikolari fuq iż-żgħażagħ, fl-implimentazzjoni tal-programm "Skola Ambaxxatriċi tal-Parlament Ewropew"; Jikkonstata li, fl-2018, ġew organizzati 285 seminar għall-istampa fl-Istati Membri, u għalihom attendew aktar minn 3 629 ġurnalist. jilqa' l-fatt li, barra minn hekk, 1 905 ġurnalist ġew mistiedna jieħdu sehem fis-sessjonijiet plenarji, u 1 191 ġurnalist ġew mistiedna jieħdu sehem f'seminars tal-istampa organizzati ċentralment; ifaħħar lid-DĠ COMM talli għamel użu mill-kanali tal-midja kollha possibbli għat-tixrid tal-informazzjoni dwar il-ħidma u r-riżultati miksuba mill-Parlament; jistieden lid-Direttorat Ġenerali jagħti attenzjoni adegwata lill-importanza tal-midja soċjali u lill-potenzjal sinifikanti tagħha, li kulma jmur dejjem jikber, biex jintlaħqu ċ-ċittadini; Jappoġġa l-attivitajiet tal-Parlamentarium li sal-11 ta' Lulju 2018 kien laqa' 2 miljun viżitatur, u s-suċċess tal-proġetti pilota ta' tal-Europa Experience f'Berlin, Ljubljana, Strasburgu u Helsinki; jesprimi l-gratitudni tiegħu għall-Unità taż-Żjarat u s-Seminars li fl-2018 laqgħet numru rekord ta' viżitaturi; Ifakkar li l-2018 kienet l-ewwel sena sħiħa ta' operat għal Dar l-Istorja Ewropea; jinnota li Dar l-Istorja Ewropea laqgħet 164 158 viżitatur; jilqa' l-ftehim ta' kofinanzjament mal-Kummissjoni, li jiżgura kontribuzzjoni annwali għall-ispejjeż ta' funzjonament; għadu mħasseb ħafna bir-rapporti dwar il-kundizzjonijiet tax-xogħol f'Dar tal-Istorja Ewropea taħt il-kuntrattur preċedenti u jitlob b'urġenza lis-Segretarju Ġenerali jinforma lill-Kumitat għall-Kontroll tal-Baġit tal-Parlament dwar is-sitwazzjoni tal-impjegati ta' Dar l-Istorja Ewropea taħt il-kuntrattur il-ġdid; jitlob ukoll lis-Segretarju Ġenerali jippubblika ċ-ċifri relatati mal-ispejjeż totali tal-kuntrattur u l-ammont minfuq fuq il-pagi tal-impjegati ta' Dar l-Istorja Ewropea; Uffiċċji ta' Kollegament tal-Parlament Ewropew Ifakkar li saret riforma tal-Uffiċċji ta' Kollegament tal-Parlament Ewropew (EPLO) fl-Istati Membri, li d-dikjarazzjoni tal-missjoni riveduta tagħhom għandha l-għan li tinvolvi liċ-ċittadini u lill-midja permezz tat-tisħiħ tat-timijiet tal-istampa u l-partijiet interessati u l-multiplikaturi sabiex jintlaħqu ċ-ċittadini; Jieħu nota tal-partiti tan-nefqa differenti għall-2017, imqassma kif ġej: Jinsisti fuq l-importanza ta' komunikazzjoni effikaċi fl-Istati Membri filwaqt li tiġi żgurata l-kosteffettività; jistieden lill-partijiet kollha involuti fit-teħid tad-deċiżjonijiet jirsistu għal valur miżjud, b'mod partikolari fir-rigward tal-ispejjeż operattivi; Jappella lill-Parlament u lill-Istati Membri jintensifikaw il-kooperazzjoni mal-EPLOs rispettivi tagħhom; jitlob li l-EPLOs iżidu l-viżibbiltà tagħhom permezz ta' avvenimenti u attività intensiva fuq il-midja soċjali sabiex jintlaħqu ċ-ċittadini; jistieden lill-EPLOs iżidu l-kooperazzjoni u l-komunikazzjoni tagħhom mal-istituzzjonijiet Ewropej individwali bil-għan li jissemplifikaw l-operat tal-EPLOs; Jikkonstata li l-uffiċċju tal-EPLO bbażat f'Ateni fl-2018 nefaq EUR 38 400 għall-kiri ta' spazji għall-parkeġġ; iqis li dawn l-ispejjeż huma sproporzjonatament għolja meta wieħed jikkunsidra li huma biss sitt impjegati li attwalment jaħdmu f'dan l-uffiċċju; jistieden lill-Parlament jinvestiga r-raġunijiet għal dawn l-ispejjeż u, jekk ikun meħtieġ, jieħu l-miżuri xierqa biex jirrimedja s-sitwazzjoni; Jikkonstata li, fit-30 ta' Jannar 2019, il-Bureau ddeċieda li jżomm l-uffiċċju tal-Parlament f'Londra u li l-uffiċċju antenna f'Edinburgh se jibqa' hemm mill-inqas sa tmiem l-2020; jinnota li d-deċiżjoni dwar il-preżenza tal-Parlament f'Edinburgh lil hinn mill-2020 se tittieħed fi stadju aktar tard; Jikkonstata bi tħassib id-deċiżjoni tal-Bureau tal-11 ta' Frar 2019 dwar l-appoġġ parlamentari għall-Missjoni tal-UE għall-ASEAN f'Jakarta, id-delegazzjoni tal-UE għall-Unjoni Afrikana f'Addis Ababa u d-Delegazzjoni tal-UE għan-NU fi New York; iqis li minħabba n-natura speċifika ta' dan l-appoġġ parlamentari, il-Kumitat għall-Kontroll tal-Baġit tal-Parlament għandu jingħata informazzjoni dettaljata dwar ir-riżorsi u r-riżultati fuq bażi annwali fil-qafas tal-kwittanza tal-Parlament; jitlob lis-Segretarju Ġenerali jwettaq analiżi tal-ispejjeż u l-benefiċċji ta' dan l-appoġġ għad-diplomazija parlamentari qabel tmiem l-2020 u qabel kwalunkwe estensjoni prevista għal reġjuni oħra tad-dinja; Direttorat Ġenerali għall-Persunal (DG PERS) Ifakkar li, fl-2018, id-Direttorat Ġenerali għall-Persunal (DĠ PERS) kellu 456 membru tal-persunal u amministra 47,5 % tal-baġit globali tal-Parlament; Jilqa' t-trasferiment tal-kompiti relatati mal-Assistenti Parlamentari Akkreditati mid-Direttorat Ġenerali għall-Finanzi (DĠ FINS) lid-DĠ PERS u l-isforz sinifikanti meħtieġ sabiex jiġi organizzat it-trasferiment tar-responsabbiltajiet; Jikkonstata b'sodisfazzjon il-ħolqien tal-Front Office tal-Assistenti Parlamentari Akkreditati li jamministra l-proċedura ta' reklutaġġ fl-intier tagħha tal-APA, kif ukoll il-modifika u t-terminazzjoni tal-kuntratti u l-appoġġ amministrattiv lill-APA; jemmen li għandha tissaħħaħ aktar il-kapaċità tal-Front Office li jwieġeb għall-ħtiġijiet tal-APA; jilqa' l-introduzzjoni ta' proċedura semplifikata u aktar rapida għar-reklutaġġ tal-APA u l-progress lejn ġestjoni ta' fajls mingħajr karti; jitlob li t-timijiet amministrattivi tal-Parlament responsabbli għar-reklutaġġ tal-APA jissaħħu qabel il-bidu ta' kull mandat ġdid, għaż-żmien meħtieġ biex jiġi pprovdut taħriġ komprensiv minn qabel u sakemm jgħaddi l-perjodu b'volum tax-xogħol għoli; Itenni t-talba tiegħu lill-amministrazzjoni biex toffri, kemm jista' jkun malajr fil-leġiżlatura li jmiss, pubblikazzjonijiet jew korsijiet ta' taħriġ speċjalment għall-APA l-ġodda, inkluż fir-rigward ta' kwistjonijiet prattiċi u amministrattivi (ordnijiet ta' missjoni, visti mediċi, akkreditament, stikers tal-parkeġġ, gruppi ta' viżitaturi, wirjiet, eċċ.) sabiex jiġu evitati żbalji sistemiċi li jħarbtu t-tmexxija bla xkiel tal-proċeduri amministrattivi li jaffettwaw lill-APA l-ġodda; Itenni t-talba tiegħu li l-APA jirċievu l-istess allowance ta' sussistenza bħall-persunal statutorju għall-missjonijiet tagħhom biex jattendu s-sessjonijiet parzjali fi Strasburgu; Jesprimi l-appoġġ tiegħu għall-ġestjoni tal-konsegwenzi tal-ħruġ tar-Renju Unit mill-Unjoni fuq l-amministrazzjoni tal-Parlament, speċjalment fir-rigward tal-impatt fuq ir-riżorsi umani u fuq il-baġit; Jikkonstata li l-indikatur ewlieni tad-DĠ PERS fl-2018 kien il-ħin għat-twettiq tal-kompiti; jikkonstata b'sodisfazzjon li l-objettivi u l-metodi tal-ġbir tad-data ġew irfinati b'valutazzjoni ġenerali pożittiva tar-riżultati; Jikkonstata li l-għadd totali ta' persunal fil-Parlament f'Diċembru 2018 kien ta' 9 883 uffiċjal attiv, u dan jinkludi l-persunal permanenti u dak temporanju, il-persunal kuntrattwali u l-APA (apparagun ta' 9 682 fl-2017); Jiġbed l-attenzjoni għar-Rapport Speċjali Nru 15/2019 tal-Qorti Ewropea tal-Awdituri: Implimentazzjoni tal-pakkett ta' riformi tal-persunal tal-2014 fil-Kummissjoni – Iffrankar sinifikanti, iżda mhux mingħajr konsegwenzi għall-persunal; jinnota bi tħassib l-osservazzjonijiet tal-Qorti li huma applikabbli għal istituzzjonijiet oħra tal-Unjoni, inkluż il-Parlament, u għalhekk jilqa' r-rieda tal-Kummissjoni li taċċetta r-rakkomandazzjonijiet tal-Qorti; jappoġġa l-pożizzjoni espressa mill-Kumitat għall-Kontroll tal-Baġit tal-Parlament dwar il-kwistjoni; jenfasizza l-importanza li l-Unjoni tipprovdi salarji kompetittivi meta mqabbla mas-settur privat fil-pajjiż ta' residenza u jinsab imħasseb li kundizzjonijiet inqas favorevoli ta' impjieg jistgħu jkunu naqqsu l-attraenza li wieħed jaħdem għall-Unjoni, b'mod partikolari meta hemm diffikultajiet biex jiġi attirat persunal suffiċjenti minn għadd ta' Stati Membri; iwissi dwar il-konsegwenzi serji li kwalunkwe tnaqqis fil-baġit amministrattiv jew kwalunkwe tnaqqis tal-persunal jista' jkollu fil-futur tas-servizz pubbliku tal-Unjoni Ewropea u l-implimentazzjoni tal-politiki tal-Unjoni; jesprimi wkoll it-tħassib kbir tiegħu dwar iż-żieda fil-proporzjon ta' persunal kuntrattwali b'riżultat tar-riforma tal-persunal tal-2014 li rriżultat f'kundizzjonijiet ta' impjieg dejjem aktar prekarji fl-istituzzjonijiet tal-Unjoni u l-istabbiliment ta' kategorija ta' persunal tal-UE parallel bi prezz baxx; jistieden lill-istituzzjonijiet tal-Unjoni jwettqu valutazzjoni komprensiva tal-impatt fuq il-ġestjoni tar-riżorsi umani u l-benesseri tal-persunal ta' kwalunkwe riforma jew reviżjoni futura tar-Regolamenti tal-Persunal; Ifakkar fil-fatt li l-promozzjoni ta' opportunitajiet indaqs hija komponent fundamentali tal-politika ta' ġestjoni tar-riżorsi umani tal-Parlament; jieħu nota tal-fatt li l-pjan direzzjonali għall-ugwaljanza bejn is-sessi qed ikompli jiġi implimentat permezz ta' azzjonijiet konkreti: ġew stabbiliti objettivi ta' 40 % għal kapijiet tal-unità nisa, ta' 35 % għal diretturi nisa u ta' 30 % għal diretturi ġenerali nisa sa tmiem l-2019; jiddispjaċih madankollu li l-pjan direzzjonali għall-ugwaljanza bejn is-sessi ma ġiex implimentat b'mod sħiħ, speċjalment fir-rigward tal-fatt li jintlaħaq l-objettiv tar-rappreżentanza tan-nisa f'karigi maniġerjali superjuri ta' 40 % sal-2020; jitlob l-istabbiliment b'urġenza ta' objettivi aktar ambizzjużi u li dawn jinkisbu fuq perjodu ta' żmien qasir; Jipproponi, ukoll, li enfasi ikbar jitpoġġa fuq l-opportunitajiet indaqs għal kulħadd, b'mod partikolari pereżempju billi jiżdied l-għadd ta' persuni b'diżabbiltà li jaħdmu fl-amministrazzjoni tal-Parlament; jikkonstata li, fi ħdan il-Bureau, diġà jeżisti Grupp ta' Livell Għoli dwar il-Ġeneru u d-Diversità u jitlob li jwettaq studju tal-miżuri meħuda fl-Istati Membri u fil-livell internazzjonali li kienu effettivi biex tiżdied il-parteċipazzjoni tal-persuni b'diżabbiltà fuq il-post tax-xogħol, inklużi miżuri leġiżlattivi; jitlob li l-Grupp ta' Livell Għoli jirrapporta lura lill-Bureau b'suġġerimenti konkreti ladarba jsir l-istudju u jiġu analizzati r-riżultati; jitlob l-istabbiliment b'urġenza ta' objettivi aktar ambizzjużi, inkluż dawk li jirriflettu l-ħtieġa li jkun hemm bilanċ ġeografiku, u li dawn jinkisbu fuq perjodu ta' żmien qasir; Jinnota b'sodisfazzjon li l-Grupp ta' Livell Għoli dwar l-Ugwaljanza u d-Diversità inkariga lid-DĠ PERS fl-2018 biex jelabora rapport bi pjan direzzjonali li jinkludi l-lista ta' miżuri biex tiġi eliminata d-diskriminazzjoni abbażi ta' kwalunkwe raġuni bħall-oriġini etnika, id-diżabbiltà, l-orjentazzjoni sesswali u l-identità tal-ġeneru fis-Segretarjat tal-Parlament; jieħu nota tal-fatt li l-Bureau adotta r-rapport f'April 2019 u diġà qed jiġi implimentat; jitlob lill-Grupp ta' Livell Għoli jkompli jsaħħaħ u jtejjeb dan it-tip ta' miżuri u inizjattivi sabiex jitrawwem ambjent tax-xogħol inklużiv fil-PE; Jiddeplora l-fatt li ma teżisti l-ebda sistema għall-Membri li qegħdin bil-liv tal-maternità sabiex jiġu temporanjament sostitwiti; huwa tal-opinjoni li din l-impossibbiltà fundamentalment tmur kontra l-valuri fundamentali tal-Unjoni minħabba li tibgħat messaġġ li vot mogħti lil kandidat mara jista' jinvolvi nonrappreżentanza temporanja; huwa tal-opinjoni li l-fatt li ma teżisti l-ebda sistema għall-Membri li jkunu fuq assenza tal-ġenituri u anki għall-Membri li jkunu fuq liv minħabba mard fit-tul sabiex jiġu temporanjament sostitwiti, hija problema persistenti, peress li l-fatt li ma jistgħux jibgħatu lil xi ħadd biex jivvota f'isimhom joħloq żbilanċ temporanju fir-rappreżentazzjoni taċ-ċittadini tal-Unjoni; jistieden lill-Kunsill jemenda l-Artikolu 6 tal-Att li jikkonċerna l-elezzjoni tar-rappreżentanti għall-Parlament Ewropew b'suffraġju universali dirett sabiex din is-sitwazzjoni tiġi rimedjata; Jiddispjaċih li, matul il-perijodu 2017 sal-2018, in-numru ta' nisa li jokkupaw pożizzjoni fil-livell ta' direttur ġenerali baqa' stabbli f'numri assoluti, għal 2, jiġifieri ħafna inqas mill-objettiv; jinnota b'sodisfazzjon li n-numru ta' nisa fil-livell ta' direttur laħaq 34 % fi tmiem l-2018 u 37 % matul l-2019 u li n-numru ta' nisa fil-livell ta' kap ta' unità żdied għal 38 % fi tmiem l-2018 u 39 % fi tmiem l-2019; jirrikonoxxi l-ħtieġa ta' approċċ gradwali, iżda jenfasizza li s-sitwazzjoni tkun sodisfaċenti biss ladarba l-bilanċ bejn is-sessi fil-livell maniġerjali jkun jirrifletti l-bilanċ bejn is-sessi tal-popolazzjoni eliġibbli għal dawk il-pożizzjonijiet; Jinnota li hemm Stati Membri li mingħajr ebda pożizzjoni ta' direttur jew ta' direttur ġenerali, u li, minkejja li għaddew ħafna snin miċ-ċikli ta' tkabbir tal-2004, l-2007 u l-2013, ma kien hemm l-ebda żieda korrispondenti fir-rappreżentanza għall-Istati Membri l-ġodda fil-livell maniġerjali, fejn għad hemm ċerti nazzjonalitajiet b'sovrarappreżentanza kbira; jirrakkomanda li din is-sitwazzjoni tiġi indirizzata; ifakkar fl-importanza li kull reklutaġġ ikun ibbażat fuq il-kompetenza, filwaqt li tiġi rispettata l-importanza li jinkiseb bilanċ ġeografiku fost il-persunal tal-Parlament; f'dan ir-rigward, jistieden lill-Parlament jiżgura li l-persunal f'kull livell, inkluż fil-livell ta' direttur u ta' direttur ġenerali, jiġi reklutat u promoss mingħajr diskriminazzjoni abbażi tan-nazzjonalità u jiżgura li l-impjieg fil-Parlament ikun attraenti b'mod ugwali għan-nazzjonalitajiet kollha; Jieħu nota tas-soluzzjonijiet li nstabu għall-APA li jkunu ħadmu għal żewġ leġiżlaturi konsekuttivi mingħajr interruzzjoni iżda li kien jonqoshom massimu ta' xahrejn biex jikkompletaw l-għaxar snin ta' servizz meħtieġa biex ikollhom dritt għal pensjoni skont l-iskema tad-drittijiet tal-pensjoni tal-istituzzjonijiet tal-Unjoni; jikkritika l-fatt li s-soluzzjoni tressqet tard wisq, minkejja t-twissijiet numerużi u bla waqfien matul il-leġiżlatura preċedenti; jikkritika, barra minn hekk, il-fatt li soluzzjoni waħda biss instabet u li kienet tiddependi biss mir-rieda tajba ta' ċerti Membri li kienu jafu bis-sitwazzjoni u li xtaqu juru solidarjetà mal-APA tagħhom f'din is-sitwazzjoni; jikkritika, barra minn hekk, il-fatt li l-Amministrazzjoni ma informatx lill-Membri eletti għal-leġiżlatura l-ġdida dwar din il-kwistjoni u dwar il-fatt li setgħu joħorġu kuntratti ta' inqas minn sitt xhur f'dawn il-każijiet, u minħabba f'hekk ħafna minn dawn l-APA kellhom diffikulta' kbira biex isibu Membru li kien lest li jimpjegahom fuq kuntratt mingħajr interruzzjoni għal perjodu qasir ta' żmien, xi ħaġa li xi wħud mill-APA lanqas irnexxielhom jagħmlu (skont l-Amministrazzjoni, dan kien il-każ għal mill-inqas 3 mill-170 APA kkonċernat); Jilqa' l-estensjoni u s-semplifikazzjoni tal-possibbiltajiet tat-telexogħol għas-Segretarjat Ġenerali tal-Parlament iżda jitlob l-estensjoni tal-possibbiltà ta' telexogħol bi skeda fissa, bħal ma jiġri fil-Kummissjoni u f'istituzzjonijiet oħra; jappoġġa t-twettiq ta' stħarriġ dwar l-esperjenza tat-telexogħol u jitlob li r-riżultati tal-evalwazzjoni jiġu kondiviżi mal-Membri u mas-servizzi Parlamentari kollha; Jitlob mill-ġdid għal użu usa' tal-vidjokonferenzi u ta' teknoloġiji oħra sabiex jitħares l-ambjent u jiġu ffrankati r-riżorsi, b'mod partikolari biex jonqsu l-vjaġġi tal-persunal bejn it-tliet postijiet tax-xogħol sabiex iwettqu d-doveri tagħhom; Jirrikonoxxi l-politika ta' tolleranza żero tal-Parlament fir-rigward tal-fastidju fi kwalunkwe u f'kull livell inklużi l-Membri, il-persunal u l-APA kif ukoll l-azzjonijiet stabbiliti biex jiskoraġġixxi l-fastidju fuq il-post tax-xogħol, b'mod partikolari l-adozzjoni, mill-Bureau, fit-12 ta' Marzu 2018, ta' pjan direzzjonali aġġornat għall-adattament ta' miżuri ta' prevenzjoni u ta' appoġġ bikri biex jiġu indirizzati sitwazzjonijiet ta' kunflitt u ta' fastidju bejn il-Membri u l-APA, it-trainees jew membri oħra tal-persunal, awditjar estern tal-proċeduri u l-prattiki interni tal-Parlament, il-ħolqien ta' netwerk ta' konsulenti kunfidenzjali u ta' funzjoni ta' medjatur, u l-organizzazzjoni ta' smigħ pubbliku ma' esperti fil-qasam tal-fastidju fuq il-post tax-xogħol; jikkonstata li r-riżultati tal-awditjar estern kienu mistennija fil-bidu ta' Novembru 2018 u jitlob li dawn jiġu kkomunikati mingħajr dewmien, ladarba jkunu disponibbli; jitlob spjegazzjoni għal dan id-dewmien: jilqa' l-fatt li ċerti gruppi ħeġġew bil-qawwa lill-Membri tagħhom biex jipparteċipaw fis-sessjonijiet ta' taħriġ dwar id-dinjità u r-rispett fuq il-post tax-xogħol, sabiex imexxu bl-eżempju, u jitlob għas-sessjonijiet ta' taħriġ għall-Membri u għall-membri tal-persunal; jistenna l-implimentazzjoni sħiħa u trasparenti tal-pjan direzzjonali; jieħu nota li l-Kumitat Konsultattiv dwar il-Fastidju u l-Prevenzjoni tiegħu fil-Post tax-Xogħol irċieva madwar 20 ilment dwar fastidju psikoloġiku jew sesswali fuq il-post tax-xogħol kull sena mill-2014 sal-2017 u 7 ilmenti fl-2018, li ma jistgħux jiġu injorati f'kuntest fejn kull każ huwa każ żejjed; Jitlob l-implimentazzjoni sħiħa tal-miżuri rakkomandati fir-riżoluzzjoni tal-Parlament tas-26 ta' Ottubru 2017 dwar il-ġlieda kontra l-fastidju u l-abbuż sesswali fl-Unjoni Ewropea, jiġifieri l-implimentazzjoni tat-taħriġ kontra l-fastidju għall-persunal u l-Membri kollha fuq bażi obbligatorja, kif ukoll ir-ristrutturar taż-żewġ kumitati eżistenti f'kumitat indipendenti wieħed; jitlob li l-ispejjeż ġudizzjarji u mediċi tal-vittmi ta' fastidju jkunu koperti skont l-Artikolu 24 tar-Regolamenti tal-Persunal; Jilqa' l-fatt li ma kien hemm l-ebda lista ta' stennija għall-ewwel tliet kategoriji ta' persunal (jiġifieri ħaddiema fil-Parlament li jkunu ġenitur wieħed u Membri; żewġ ġenituri li jaħdmu full-time fil-Parlament; żewġ ġenituri li jaħdmu fil-Parlament, li wieħed minnhom jaħdem full time u l-ieħor mill-inqas half time) li jintużaw biex tingħata prijorità lill-allokazzjoni ta' pożizzjonijiet fil-crèches tal-Parlament u l-crèches privati fi Brussell li l-Parlament għandu kuntratt magħhom; jikkonstata li, fl-2018, ġew offruti 197 post u ġew aċċettati 116-il post mill-membri tal-persunal; jinnota b'sodisfazzjon li l-crèches Wayenberg qed tiġi estiża u se jkollha kapaċità għal 320 tifel u tifla (attwalment għandha 230 post); Jinnota li mill-1 ta' Frar 2020, il-kumpanija "Esedra" saret il-fornitur ta' servizz ġdid tal-crèches u tal-iskejjel preprimarji tal-Parlament; jinnota b'ansjetà l-informazzjoni limitata mogħtija mis-servizzi rilevanti tal-Parlament (DĠ PERS) dwar il-bidliet li dan il-kuntratt ġdid se jinvolvi qabel ma nbidel il-fornitur tas-servizz; jenfasizza l-ħtieġa li l-Parlament iqiegħed dejjem il-benesseri tat-tfal fil-crèches tiegħu fil-quċċata tal-kriterji tiegħu meta jkun qed jevalwa sejħa għall-offerti, kif ukoll li jagħti importanza kbira għall-kundizzjonijiet tax-xogħol tal-persunal impjegat mill-fornitur tas-servizz; Jenfasizza l-importanza ta' regoli ċari li jirregolaw il-crèches u l-iskejjel preprimarji; jitlob lill-Kumitat ta' Tmexxija tat-Taqsimiet tal-Crèches u l-Iskejjel Preprimarji tal-Parlament jadotta speċifikazzjonijiet suffiċjenti biex jagħmel ir-regoli tiegħu ċari u trasparenti u wiesgħa biżżejjed sabiex ikopru kwalunkwe sitwazzjoni mhux tas-soltu u speċifika, bħalma huma s-sitwazzjonijiet familjari individwali jew it-tfal bi bżonnijiet speċjali; jissuġġerixxi li tinżamm informazzjoni aġġornata dwar s-servizzi tal-crèches u l-iskejjel preprimarji fuq is-siti web, li tinkludi l-kontribuzzjonijiet u l-kapaċità attwali; jirrakkomanda, barra minn hekk, li jiġi emendat l-Artikolu 4 tar-regoli li jirregolaw il-crèches u l-iskejjel preprimarji li huma amministrati taħt is-superviżjoni tal-Parlament Ewropew biex jiddikjara b'mod ċar il-kontribuzzjoni massima tal-ġenituri biex tiġi żgurata trasparenza suffiċjenti u biex tiġi evitata kwalunkwe diskrepanza potenzjali; Ifakkar fil-ħtieġa li l-fornituri kollha tas-servizzi jirrispettaw bis-sħiħ il-leġiżlazzjoni Belġjana u jiżguraw li s-sottokuntrattur ikun allinjat mal-politika tal-Parlament ta' rispett u dinjità fuq il-post tax-xogħol; jistieden lis-servizzi responsabbli tal-Parlament jiżguraw li jkun hemm tranżizzjoni bla xkiel u li l-ebda waħda mill-bidliet possibbli għal kif joperaw t-taqsimiet tal-crèches u l-iskejjel preprimarji, introdotta mill-maniġment il-ġdid, ma twassal għal tnaqqis fil-kwalità tas-servizz u fil-kundizzjonijiet tax-xogħol, apparagun tal-fornitur ta' qabel tas-servizz; Jikkonstata li, minħabba l-ammont kbir ta' xogħol tal-persunal fid-DĠ PERS, hemm nuqqas ta' flessibbiltà fil-modifika tas-salarji tal-APA, meta dan jintalab minn Membru u jkun iġġustifikat minn żieda fir-responsabbiltajiet tal-APA; Direttorat Ġenerali għall-Infrastruttura u l-Loġistika (DĠ INLO) Ifakkar li, fl-2018, id-DĠ INLO kellu 607 membru tal-persunal u amministra 12,6 % tal-baġit globali tal-Parlament; Jikkonstata li l-approprjazzjonijiet ta' impenn ammontaw għal EUR 239 547 603, u dan jikkorrispondi għal tnaqqis ta' 11 % meta mqabbel mal-2017 (EUR 265 839 576); Jenfasizza li, fir-rigward tal-politika tal-bini tal-Parlament, il-prinċipju ta' kosteffettività għandu jiġi osservat kemm jista' jkun possibbli, kemm f'termini ta' spejjeż relatati ma' bini eżistenti kif ukoll f'termini ta' proġetti ġodda; jenfasizza li t-tħassib primarju tal-Parlament għandu jkun il-ġestjoni finanzjarja effikaċi, bil-għan li jitwettaq ix-xogħol bl-inqas spiża possibbli; Jikkonstata li l-istrateġija l-ġdida dwar il-bini fuq perjodu ta' żmien medju u fit-tul ġiet adottata mill-Bureau f'April 2018; jinnota li l-istrateġija immobiljari tal-Bureau tiffoka fuq miżuri mfassla biex jissodisfaw ħtiġijiet futuri lil hinn mill-2019, inkluża r-rinnovazzjoni tal-bini, li għadha waħda mill-isfidi ewlenin li jridu jiġu indirizzati; ifakkar li l-Parlament iffoka fuq ix-xiri ta' proprjetajiet, u dan ifisser li issa huwa s-sid ta' 80 % tal-bini li jokkupa; Jirrikonoxxi li fi Brussell il-bini Martens tlesta u l-bini Montoyer 63 inbena mill-ġdid; Jinnota li l-akbar proġett ta' bini tal-Parlament – it-tkabbir tal-bini Konrad Adenauer fil-Lussemburgu – jinsab fil-punt tal-finalizzazzjoni tal-ewwel fażi tiegħu, is-sit tal-Lvant, li jirrappreżenta madwar 70 % tal-proġett kollu; ifakkar li, attwalment, il-persunal tal-Parlament fil-Lussemburgu jinsab f'erba' binjiet; jirrikonoxxi li l-binja Konrad Adenauer se tlaqqa' s-servizzi kollha taħt saqaf wieħed u, għalhekk, se jippermetti ekonomiji ta' skala fl-oqsma tal-enerġija, l-ilma, is-sigurtà u l-ġestjoni tal-faċilitajiet tal-bini; jirrimarka bi tħassib li ċerti spejjeż relatati mad-dewmien fil-kostruzzjoni kienu ogħla milli kien previst oriġinarjament, iżda bis-saħħa tal-ispejjeż konsiderevolment aktar baxxi għall-ispejjeż finanzjarji tal-krediti, il-Parlament kien kapaċi jikkumpensa l-ħtiġijiet finanzjarji addizzjonali; jieħu nota li, f'dan l-istadju, l-ispiża totali tal-proġett Adenauer għadha EUR 32,5 miljun taħt il-baġit globali approvat, u dan jeskludi l-ispejjeż tal-ġestjoni tal-proġett, l-ispejjeż finanzjarji, il-korpi ċċertifikati, eċċ.; jiddispjaċih dwar iż-żieda fl-ispejjeż minħabba d-dewmien fil-kostruzzjoni u jinnota li kien hemm bżonn ta' tranżazzjonijiet mal-kumpaniji tal-kostruzzjoni (b'rabta mad-dewmien bil-proġett) biex jiġu evitati dewmien u spejjeż ulterjuri (bejn 5 % u 15 % tal-ammont tal-kuntratt); Jinnota bi tħassib li, bħal fis-snin preċedenti, ġie awtorizzat trasferiment ta' tlaqqit ġdid – ta' EUR 29 miljun – għall-prefinanzjament tal-proġett tal-bini Konrad Adenauer; jenfasizza li tali "tlaqqit" jirrappreżenta rilassament tal-prinċipju tal-ispeċifikazzjoni u jikser intenzjonalment il-prinċipju tal-eżattezza tal-baġit; ma jaqbilx mal-prattika attwali ta' "trasferiment ta' tlaqqit" ta' tmiem is-sena bħala kontribuzzjoni għall-proġetti ta' bini attwali; jitlob ġestjoni aħjar tal-baġit sabiex tali trasferimenti jitnaqqsu għall-minimu possibbli u biex jittejbu ċ-ċarezza u t-trasparenza tal-linji baġitarji relatati; Ifaħħar it-titjib tal-ambjent tax-xogħol għall-Membri fi Brussell (uffiċċju personali 1 + 2 uffiċċji għall-persunal tagħhom) u Strasburgu (1 + 1 uffiċċji); jappoġġa wkoll it-titjib tal-kundizzjonijiet tax-xogħol tal-Membri b'konformità mal-paragrafu 147 iktar l'isfel; Jappoġġa l-isforzi tad-DĠ INLO biex jissikka l-arranġamenti ta' sigurtà tiegħu permezz ta' titjib strutturali u organizzattiv, inkluż fir-rigward tas-sigurtà tas-siti fiżiċi kollha; jinsisti fuq il-ħtieġa li jkun hemm rikonċiljazzjoni bejn it-trasparenza għaċ-ċittadini u l-ħtiġijiet ta' sigurtà; Jinnota b'dispjaċir li għadd ta' fornituri ta' servizzi kruċjali reċentement iddeċidew li ma jestendux il-kuntratti fit-tul iffirmati mal-Parlament (banek u ħwienet tal-ikel) u jitlob lis-servizz jinvestiga r-raġunijiet għat-tnaqqis fis-servizzi disponibbli fil-Parlament; Jirrikonoxxi li x-xogħlijiet biex tiġi estiża l-crèche ta' Wayenberg bdew fl-2018; jinsab imħasseb madankollu dwar l-aċċess mhux sikur ipprovdut għal dawn is-siti matul ix-xogħlijiet, u jissuġġerixxi li d-DĠ INLO u d-DĠ SAFE jenħtieġ li jagħtu attenzjoni akbar biex tiġi żgurata s-sikurezza tal-utenti matul tali xogħlijiet ta' bini fil-futur; Jieħu nota tal-infrastruttura sinifikanti tal-Parlament, li tista' tinqasam kif ġej: Jirrikonoxxi li l-Bureau ta istruzzjonijiet lis-Segretarju Ġenerali biex jawtorizza lid-DĠ INLO jniedi konkors tal-arkitettura għar-risistemazzjoni tal-binja Paul-Henri Spaak, b'żewġ possibbiltajiet biss: jiġifieri r-rinnovazzjoni jew ir-riproġettazzjoni tal-binja; jirsisti biex il-binja tkun lesta għal evoluzzjoni ulterjuri tal-attivitajiet tal-Parlament fid-deċennji li ġejjin, bi qbil mat-Trattati; ifakkar li tnieda konkors tal-arkitettura sabiex ikun hemm proposti arkitettoniċi konkreti u li d-deċiżjoni finali dwar il-proġett għandha tittieħed mill-awtoritajiet politiċi u baġitarji; jenfasizza li tali deċiżjoni għandha sseħħ wara l-pubblikazzjoni ta' valutazzjoni tas-sikurezza tal-bini u li s-Segretarju Ġenerali għandu jfassal baġitizzazzjoni tal-pjan qabel ma tittieħed id-deċiżjoni; Jikkonstata li l-ħolqien ta' "Europa Experience" f'bosta Uffiċċji ta' Kollegament ġie approvat mill-Bureau u li dan qed jiġi implimentat tul is-snin li ġejjin; Jappoġġa l-internalizzazzjoni tas-servizz tax-xufiera u jinnota r-rata għolja ħafna ta' sodisfazzjon (99,9 %) għas-servizz uffiċjali tal-karozzi fl-2018; jissuġġerixxi li l-karozzi uffiċjali ma għandhomx jivvjaġġaw vojta u li, waqt is-sewqan minn Brussell għal Strasburgu u lura, huma għandhom jiġu użati sabiex jittrasportaw Membri, persunal u APA b'ordnijiet ta' missjoni; jieħu nota tar-regola l-ġdida li tirrikjedi li x-xufiera jistennew għal massimu ta' ħames minuti fil-post tal-ġbir u jifhem in-neċessità ta' tali regola iżda huwa madankollu, imħasseb li dan il-limitu ta' żmien huwa qasir wisq; jinnota ż-żmien twil ta' stennija għall-Membri fl-ajruport qabel ma l-karozzi jitilqu lejn il-Parlament u jissuġġerixxi li jinstab mod aktar effiċjenti kif jiġi ġestit dan id-dewmien; Jesprimi tħassib qawwi rigward il-kundizzjonijiet tax-xogħol tal-persunal ta' tnejn mill-konċessjonijiet esterni kkuntrattati mill-Parlament, jiġifieri l-persunal tat-tindif u l-persunal tar-ristoranti, u jirrakkomanda bil-qawwa li d-DĠ INLO jorganizza stħarriġ indipendenti dwar is-sodisfazzjon tagħhom bil-kundizzjonijiet tax-xogħol, sabiex jiġu żgurati r-rispett u d-dinjità fuq il-post tax-xogħol; jitlob evalwazzjoni tal-politika tal-akkwist pubbliku tal-Parlament immirata biex jitjiebu l-kundizzjonijiet tax-xogħol trasparenti u prevedibbli għas-servizzi kollha kkuntrattati; jistieden lill-Parlament jirrapporta lill-awtorità ta' kwittanza dwar ir-riżultati ta' din l-evalwazzjoni; jirrikonoxxi li l-Parlament jirrispetta l-leġiżlazzjoni rilevanti; Jinsab imħasseb li s-servizz għadu ma kienx kapaċi jsolvi l-problema bis-sistema tal-misħun tal-Parlament u jitlob lill-kumitat responsabbli biex fil-futur jipprovdi informazzjoni dwar l-azzjoni meħuda biex tiġi miġġielda l-infezzjoni tal-legionella fil-Parlament; Jilqa' ż-żieda fil-varjetà tal-ikel offert fil-kantin self-service tal-Parlament; huwa, madankollu, imħasseb minħabba li l-bilanċ tal-prezz/kwalità tal-ikel offert ma kienx sodisfaċenti, minkejja li saret sejħa pubblika għall-valutazzjoni tal-ispejjeż/benefiċċji; jitlob valutazzjoni mill-ġdid tal-evalwazzjoni tal-kwalità u tal-prezz tal-fornituri potenzjali tas-servizzi fis-suq; jitlob li jsiru l-emendi neċessarji fir-rigward tal-proporzjon żbilanċjat tal-kwalità u l-prezz li joħroġ mir-riżultati tal-istħarriġ; jesprimi tħassib serju dwar il-prezz u l-kwalità tal-ikel u x-xorb; Jesprimi solidarjetà mal-ħaddiema tal-Grupp COMPASS li qed jiffaċċjaw tnaqqis fil-persunal u deterjorament fil-kundizzjonijiet tax-xogħol tagħhom; huwa mħasseb dwar l-użu li qed jiżdied mill-kumpanija esterna tal-forniment tal-ikel ta' persunal temporanju u interim, peress li dan għandu konsegwenzi għall-kwalità tas-servizzi u għall-benefiċċji u l-kwalità tal-kundizzjonijiet tax-xogħol għall-persunal permanenti; Jilqa' l-ħolqien ta' unità ta' koordinament tal-akkwist pubbliku u tal-kontroll ex ante fl-2017 sabiex jissaħħaħ ir-rwol ċentrali tal-unità ta' verifika ex ante u biex jiġi pprovdut appoġġ ħalli jiġu żgurati l-applikazzjoni u l-monitoraġġ uniformi tal-proċeduri ta' akkwist fid-DĠ INLO; Jikkonstata b'sodisfazzjon li matul l-2018 twettaq awditjar dwar l-aċċessibbiltà tal-bini għall-persuni b'diżabbiltà bħala parti mill-politika "Disinn għal kulħadd" u t-tnedija tan-netwerk ta' aċċessibbiltà tad-DĠ INLO; Japprova r-rwol tad-DĠ INLO fil-politika ambjentali tal-Parlament, b'mod partikolari l-objettiv li l-bini jsir aktar effiċjenti fl-użu tal-enerġija u jitnaqqas il-konsum tal-ilma; Direttorat Ġenerali għal-Loġistika u l-Interpretazzjoni għall-Konferenzi (DĠ LINC) Ifakkar li, fl-2018, id-Direttorat Ġenerali għal-Loġistika u l-Interpretazzjoni għall-Konferenzi (DĠ LINC) kellu 534 membru tal-persunal u amministra 3,1 % tal-baġit globali tal-Parlament; Jinsisti dwar l-applikazzjoni tal-kodiċi ta' kondotta dwar il-multilingwiżmu, li jippermetti lil kull Membru jesprimi ruħu bil-lingwa tiegħu stess; jenfasizza li l-profili lingwistiċi aktar dettaljati introdotti mir-reviżjoni tal-kodiċi ta' kondotta dwar il-multilingwiżmu għandhom jintużaw biss f'ċirkostanzi eċċezzjonali; l-għan tagħhom mhuwiex li tiġi limitata l-offerta lingwistika iżda li jiġi fornut servizz aktar immirat lill-Membri fil-każ ta' limitazzjonijiet tas-suq u restrizzjonijiet loġistiċi; Japprova t-trasformazzjoni tal-2018 tad-Direttorat Ġenerali biex jissaħħu l-kapaċitajiet tal-Parlament fl-organizzazzjoni tal-konferenzi u t-tlestija tal-proċess biex jiġu stabbiliti kundizzjonijiet tax-xogħol ġodda għall-interpreti; Jirrikonoxxi l-istrateġija għall-modernizzazzjoni tal-ġestjoni tal-konferenzi, iffukata l-aktar fuq it-titjib u l-adattament tal-forniment tas-servizzi fil-Parlament, skont il-ħtiġijiet tal-utenti, u l-iżvilupp ta' interfaċċa unika għall-organizzaturi; Jinnota b'sodisfazzjon il-ftehim dwar il-kundizzjonijiet tax-xogħol tal-interpreti tat-8 ta' Settembru 2018; iħeġġeġ lill-grupp ta' segwitu konġunt, li jikkonsisti minn rappreżentanti tal-amministrazzjoni u tal-interpreti, biex ikompli joffri forum għall-kooperazzjoni produttiva tiegħu sabiex isolvi bla xkiel il-kwistjonijiet li jistgħu jinqalgħu; Jikkonstata li n-numru medju kumplessiv ta' sigħat fil-ġimgħa li l-interpreti jqattgħu jagħtu servizzi ta' interpretazzjoni fil-kabini tagħhom żdied minn 11-il siegħa u 54 minuta fl-2014 għal 13-il siegħa u 47 minuta u fl-2018 minħabba, fost affarijiet oħrajn, żieda fl-attività parlamentari; Jiġbed l-attenzjoni għall-fatt li hemm differenzi kbar fl-ispiża tat-traduzzjoni minn lingwi partikolari u jitlob lis-servizz jinvestiga r-raġunijiet għal dawn id-diskrepanzi kbar; Direttorat Ġenerali għat-Traduzzjoni (DĠ TRAD) Ifakkar li fl-2018, id-Direttorat Ġenerali għat-Traduzzjoni (DĠ TRAD) kellu 1 145 membru tal-persunal u amministra 0,9 % tal-baġit globali tal-Parlament; Jirrikonoxxi li, fl-2018, id-DĠ TRAD ra żieda ta' 10 % fil-produzzjoni apparagun tas-sena preċedenti, minħabba n-natura ċiklika tad-domanda ta' traduzzjoni, li hija marbuta mill-qrib mal-attività parlamentari; jinnota bi tħassib li l-produzzjoni ta' traduzzjoni interna fir-rigward tal-kapaċità laħqet 119,4 % (parametru ta' riferiment: 100 %) u r-rata ta' esternalizzazzjoni kienet ta' 32,8% (31,4 % fl-2017); jappella lid-DĠ TRAD biex jikkunsidra żieda fil-kwantità ta' esternalizzazzjoni, filwaqt li jirrispetta l-parametru ta' riferiment ta' 100 % u jiffoka fuq il-kwalità u n-nuqqas ta' żbalji ta' traduzzjoni tad-dokumenti; jistieden lid-DĠ TRAD ikompli l-ħidma tiegħu biex iżid il-verifika tat-traduzzjonijiet esternalizzati għall-konformità u l-kwalità; Jinnota l-migrazzjoni progressiva lejn it-traduzzjoni elettronika, li tipprovdi produzzjoni ta' traduzzjoni awtomatika għall-kombinazzjonijiet lingwistiċi kollha; jinsisti fuq ir-rwol insostitwibbli u l-valur miżjud tat-tradutturi umani; Josserva li fl-2018 ġew introdotti kompiti ġodda għat-tradutturi, u dan qed jittrasforma t-traduzzjoni f'medjazzjoni lingwistika interkulturali, pereżempju, permezz tal-istabbiliment tas-Servizz ta' Kapaċità Awdjo, li jinvolvi xi tradutturi li jittraduċu l-aħbarijiet fil-qosor (il-bullettini tal-aħbarijiet ta' kuljum) f'24 lingwa u l-podcasts f'6 lingwi; jinnota li d-DĠ TRAD qabbad voice coach li ħarreġ kważi 180 membru tal-persunal; jinsab imħasseb li l-persunal tad-DĠ TRAD kellu jaffaċċja mhux biss volum ta' xogħol eċċezzjonalment għoli minħabba t-tmiem tal-leġiżlatura iżda wkoll inċertezzi relatati ma' kompiti futuri ġodda u mhux familjari; jistieden lill-persunal u lill-maniġment ta' livell għoli tad-DĠ TRAD ikomplu d-diskussjonijiet dwar l-impatt tal-volum ta' xogħol ċikliku fuq il-benesseri tal-persunal; iħeġġeġ it-twaqqif ta' grupp ta' segwitu konġunt, li jkun magħmul minn rappreżentanti tal-amministrazzjoni u tat-tradutturi, simili għal dik stabbilita mid-DĠ LINC; Direttorat Ġenerali għall-Finanzi (DĠ FINS) Ifakkar li, fl-2018, id-DĠ FINS kellu 222 membru tal-persunal u amministra 20,8 % tal-baġit globali tal-Parlament; Huwa konxju li l-qafas regolatorju tad-DĠ FINS evolva ħafna minn mindu daħal fis-seħħ l-Istatut għall-Membri fl-2009; jinnota, barra minn hekk, id-dħul fis-seħħ tar-Regolament Finanzjarju l-ġdid fit-2 ta' Awwissu 2018, u l-modifiki konsegwenti tar-regoli interni dwar l-implimentazzjoni tal-baġit tal-Parlament, li jaffettwa l-ħidma tad-DĠ FINS; Jinsab imħasseb dwar l-iskarsezza u l-mobbiltà tar-riżorsi umani, fis-sens li kellha tingħata prijorità lis-servizzi ewlenin għall-Membri u għall-Parlament, u dan wassal għal problemi fir-rigward tal-livell ta' kontrolli li saru, l-iskadenzi, il-ħeffa li biha saru l-pagamenti, u l-ibbilanċjar tal-operazzjonijiet tan-nefqa; jinsab imħasseb dwar din it-tendenza u l-impatt negattiv tagħha, b'mod partikolari, dwar id-deterjorament tal-benesseri fuq il-post tax-xogħol u aktar mard fit-tul, li saru aktar evidenti matul is-sena; Jesprimi t-tħassib kbir tiegħu dwar l-obsolexxenza tal-applikazzjonijiet tal-IT tad-direttorat ġenerali u r-riskju ta' falliment tal-IT, li t-tnejn li huma meqjusa bħala għolja; jistieden lid-DĠ FINS u lid-DĠ ITEC isaħħu l-kooperazzjoni kostruttiva tagħhom sabiex jimplimentaw miżuri ta' mitigazzjoni xierqa, inkluż l-użu bla xkiel tas-sistema l-ġdida ta' ġestjoni finanzjarja u kontabilistika; Japprova l-isforzi sinifikanti favur l-investiment kontinwu fid-diġitalizzazzjoni tal-proċessi finanzjarji, bħall-firem elettroniċi tal-Membri, bil-ħsieb li jissaħħu s-servizz tal-klijenti, l-effiċjenza amministrattiva u l-livell ta' kontrolli, b'mod partikolari, l-introduzzjoni ta' rimborż online tal-ispejjeż mediċi tal-Membri u l-awtomatizzazzjoni tar-reġistru ċentrali tal-attendenza, bil-għan li jitħaffu l-pagamenti tad-drittijiet relatati u l-estensjoni tal-funzjonijiet tal-e-Portal, bħala punt ta' dħul uniku għall-Membri biex jimmaniġġjaw id-drittijiet finanzjarji u soċjali tagħhom; jiddeplora l-ineffiċjenzi fid-dħul u l-kontroll tad-data, b'mod partikolari li d-data dwar l-ispejjeż tal-ivvjaġġar tal-Membri tiddaħħal fis-sistema darbtejn, l-ewwel mill-Membri u mill-ġdid fit-tieni pass mill-amministrazzjoni; Jikkonstata li l-aġenzija tal-ivvjaġġar il-ġdida tal-Parlament bdiet topera fl-1 ta' Jannar 2019, wara sejħa pubblika għall-offerti; jinnota l-użu limitat taċ-ċentru telefoniku tas-servizz tal-ivvjaġġar, li huwa disponibbli fi tmiem il-ġimgħa iżda li ma jkoprix il-kumpaniji kollha użati mill-aġenzija tal-ivvjaġġar; jiddeplora l-fatt li l-Membri esperjenzaw diffikultajiet biex jikkomunikaw maċ-ċentru telefoniku tas-servizz tal-ivvjaġġar matul u barra l-ħinijiet tax-xogħol; jiddeplora s-sigħat ta' ftuħ limitati tal-aġenzija, b'mod partikolari l-fatt li tkun magħluqa nhar ta' Ġimgħa waranofsinhar, ħlief għall-Ġimgħa ta' qabel is-sessjoni ta' Strasburgu, peress li dan jillimita serjament il-kapaċità tal-persunal tal-Membri li jaħdem b'mod effiċjenti; jitlob titjib fid-disponibbiltà; jinsisti fuq l-implimentazzjoni obbligatorja ta' mekkaniżmu tal-ilmenti sempliċi u faċli għall-utent, li jippermetti r-riżoluzzjoni rapida ta' kwalunkwe problema; jiddeplora ż-żmien ta' reazzjoni bil-mod tal-aġenzija meta tittratta talbiet għal biljetti; iħoss li huwa assolutament inaċċettabbli li l-biljetti proposti mill-aġenzija mhux dejjem ikunu dawk l-aktar kosteffikaċi u li l-Membri jesperjenzaw dewmien fir-rimborż tal-ispejjeż tal-ivvjaġġar tagħhom; jistieden lid-DĠ FINS iniedi stħarriġ ta' sodisfazzjon dwar is-servizzi tal-aġenzija tal-ivvjaġġar, u, bil-għan li jippreżenta r-riżultati sa mhux aktar tard mit-30 ta' Ġunju 2020, jinforma lill-klijenti dwar l-organizzazzjoni u r-responsabbiltajiet tad-DĠ FINS u tal-aġenzija tal-ivvjaġġar tal-Parlament; iħeġġeġ lill-aġenzija tal-ivvjaġġar il-ġdida tirrifletti fuq ir-riżultati pprovduti mill-istħarriġ ta' sodisfazzjon u timplimenta t-titjib kif xieraq; Allowance għall-Ispejjeż Ġenerali Jilqa' l-miżuri meħuda mill-Bureau biex jiġu żviluppati aktar trasparenza u responsabbiltà finanzjarja; Ifakkar li huwa obbligatorju kont bankarju separat biex titħallas l-allowance għall-ispejjeż ġenerali; jistieden lill-Parlament jinforma regolarment lill-awtorità ta' kwittanza dwar kemm ikun hemm Membri li jikkonformaw ma' dan l-obbligu; Jiġbed l-attenzjoni għall-fatt li, fil-laqgħa tiegħu tat-2 ta' Lulju 2018, il-Bureau adotta lista ġdida mhux eżawrjenti ta' spejjeż li jistgħu jitħallsu mill-allowance għall-ispejjeż ġenerali li fiha l-aktar eżempji komuni ta' spejjeż eliġibbli; jinnota li għall-Membri li jkunu jixtiequ dan, l-ispejjeż relatati mal-awditjar ta' verifika volontarju tal-użu tal-allowance għall-ispejjeż ġenerali jistgħu jiġu koperti mill-allowance għall-ispejjeż ġenerali; ifakkar li l-Membri kollha huma liberi li jiddokumentaw l-użu tal-allowance għall-ispejjeż ġenerali tagħhom, u li jippubblikaw din l-informazzjoni fis-siti web personali tagħhom; jistieden lill-Parlament jinforma regolarment lill-awtorità ta' kwittanza dwar kemm ikun hemm Membri li jsegwu dawn ir-rakkomandazzjonijiet; Jirrikonoxxi t-titjib li sar fl-aħħar snin fil-verifika u l-kontroll effiċjenti u trasparenti tar-rimborżi tal-infiq, bħar-rimborż tal-ispejjeż tal-ivvjaġġar tal-Membri u l-allowances tal-Assistenti Parlamentari, li fir-rigward tagħhom għandha tiġi pprovduta dokumentazzjoni għall-ispejjeż imġarrba; jitlob trattament strett tal-każijiet fejn tkun ġiet żvelata mġiba ħażina; iħeġġeġ lill-Bureau jislet konklużjonijiet mill-inċidenti ta' frodi li seħħew fil-passat u jimponi miżuri punittivi severi f'każijiet ta' frodi; iħeġġeġ bil-qawwa lill-Membri jużaw l-Allowance għall-Ispejjeż Ġenerali tagħhom strettament għall-finijiet stabbiliti fil-Miżuri ta' Implimentazzjoni tal-Istatut tal-Membri tal-Parlament Ewropew; iħeġġeġ lill-Bureau biex jipproċedi bl-evalwazzjoni tal-linji gwida kif previst fl-aħħar deċiżjoni tal-Bureau; ifittex, fl-interess taċ-ċittadini u r-reputazzjoni tal-Kamra u tal-Membri tagħha, bilanċ aġġustat tajjeb bejn il-Libertà tal-mandat u l-ġlieda kontra r-riskji ta' użu ħażin u frodi; iqis xieraq li ssir evalwazzjoni regolari tad-dispożizzjonijiet rilevanti kull ħames snin lejn nofs il-leġiżlatura; Ifakkar fl-Artikoli 62(1) u 62(2) tad-Deċiżjoni tal-Bureau tad-19 ta' Mejju u d-9 ta' Lulju 2008 (l-aħħar modifika fl-1 ta' Lulju 2019), dwar miżuri ta' implimentazzjoni għall-Istatut tal-Membri tal-Parlament Ewropew, li jistipulaw li 'l-ammonti mħallsa', inklużi l-allowance għall-ispejjeż ġenerali, 'għandhom ikunu riservati esklużivament għall-finanzjament ta' attivitajiet marbuta mal-qadi tal-mandat ta' Membru u ma jistgħux jintużaw biex ikopru spejjeż personali jew biex jiffinanzjaw donazzjonijiet ta' natura politika' u li '[I]l-Membri għandhom iroddu lura lill-Parlament kwalunkwe ammont mhux użat ħlief meta jitħallsu f'forma ta' ammont f'daqqa'; jistieden lis-Segretarju Ġenerali u lill-Bureau jiżguraw li dawk id-dispożizzjonijiet jiġu implimentati u rrispettati bis-sħiħ u jinfurmaw regolarment lill-awtorità ta' kwittanza dwar kemm ikun hemm Membri li jkunu ħallsu lura l-ammonti mhux użati tagħhom; Ifakkar li l-Grupp ta' Ħidma ad hoc inkarigat mid-definizzjoni u mill-pubblikazzjoni tar-regoli li jikkonċernaw l-użu tal-allowance għall-ispejjeż ġenerali rrakkomanda lill-Bureau, fil-leġiżlatura li għaddiet, jissokta bid-diskussjonijiet dwar l-allowance għall-ispejjeż ġenerali u jilħaq ftehim li jirrikjedi lill-Membri:iżommu l-irċevuti kollha tal-ispejjeż marbuta mal-allowance għall-ispejjeż ġenerali, jgħadduhom lil awditur indipendenti inkarigat mill-kontroll annwali tal-kontijiet u tal-pubblikazzjoni tal-opinjoni tal-awditur, u jirrimborżaw is-sehem li ma ntefaqx tal-allowance għall-ispejjeż ġenerali fi tmiem il-mandat tagħhom; Ifakkar ukoll li l-plenarja adottat il-modifiki ulterjuri li ġejjin rigward l-allowance għall-ispejjeż ġenerali, li jiżdiedu ma' dawk diġà kien ħareġ il-Grupp ta' Ħidma ad hoc, li jirrikjedu: li s-Servizz ta' Awditjar Intern tal-Parlament jagħmel kontroll f'kampjun ta' 5 % tal-infiq fl-ambitu tal-allowance għall-ispejjeż ġenerali, li r-riżultati finali u l-konstatazzjonijiet tiegħu għandhom ikunu parti mir-rapport annwali tal-awditjar intern ippubblikat mill-Parlament, u li l-Membri jippubblikaw annwalment sinteżi tan-nefqiet imqassma skont il-kategorija (spejjeż ta' komunikazzjoni, kiri ta' uffiċċji, fornituri għall-uffiċċju, eċċ.); Iħeġġeġ lill-Bureau jimplimenta, kemm jista' jkun malajr, ir-rieda demokratika tal-plenarja fir-rigward tal-allowance għall-ispejjeż ġenerali; Jilqa' l-fatt li l-Bureau tal-leġiżlatura preċedenti ħoloq l-infrastruttura meħtieġa fuq il-paġna online tal-Membri fuq is-sit web tal-Parlament għal dawk il-Membri li jixtiequ jippubblikaw konferma jew awditu fuq bażi volontarja tan-nefqa tagħhom li l-użu tagħhom tal-allowance għall-ispejjeż ġenerali jikkonforma mar-regoli applikabbli tal-Istatut tal-Membri u l-miżuri ta' implimentazzjoni tiegħu; jistieden lill-Parlament itejjeb il-komunikazzjoni tiegħu lill-Membri dwar din il-possibbiltà u dwar kif jagħmlu użu minnha fil-prattika; Fond Volontarju tal-Pensjoni Jikkonstata li fi tmiem l-2018 id-defiċit attwarjali stmat tal-iskema volontarja tal-pensjoni kien ta' EUR 286,1 miljun; jikkonstata barra minn hekk li, fi tmiem l-2018, l-ammont nett ta' assi għal kunsiderazzjoni u l-impenn attwarjali ammontaw għal EUR 112,3 miljun u EUR 398,4 miljun rispettivament; Ifakkar li tali obbligazzjonijiet futuri previsti jinfirxu fuq bosta deċennji iżda josserva li l-ammont totali mħallas fl-2018 mill-fond volontarju tal-pensjoni jammonta għal EUR 17,8-il miljun; Jindika li dan iqajjem tħassib dwar il-possibbiltà li l-Fond jiġi eżawrit u li l-Parlament qiegħed jiggarantixxi l-pagament tad-drittijiet għal pensjoni jekk u meta dan il-fond ma jkunx f'pożizzjoni li jissodisfa l-obbligi tiegħu; Jappoġġa bil-qawwa r-riżultati tal-laqgħa tal-10 ta' Diċembru 2018, meta l-Bureau ddeċieda li jimmodifika r-regoli applikabbli għall-iskema tal-pensjoniji billi jżid l-età tal-irtirar minn 63 għal 65 sena u jintroduċi imposta ta' 5 % għall-pagamenti tal-pensjoni għall-pensjonanti futuri bl-għan li jtejjeb is-sostenibbiltà tal-iskema; japprova d-deċiżjoni tal-Bureau bħala pass pożittiv; jinnota madankollu li fil-futur il-Parlament se jibqa' responsabbli għal ammont sinifikanti ħafna; ifakkar li l-Artikolu 27(2) tal-Istatut għall-Membri tal-Parlament Ewropew jistabbilixxi li '[d]rittijiet miksuba u drittijiet futuri għandhom jinżammu fl-intier tagħhom'; Jistieden lis-Segretarju Ġenerali, kif ukoll lill-Bureau, jeżawrixxu b'konformità sħiħa mad-dispożizzjonijiet tal-Istatut għall-Membri, jiġifieri l-Artikolu 27(1) u (2) – il-possibbiltajiet kollha biex isibu soluzzjoni ġusta għall-problema filwaqt li r-responsabbiltà tal-Parlament tinżamm f'livell minimu, peress li huma involuti l-flus tal-kontribwenti, u jinfurmaw lill-Awtorità ta' kwittanza dwar il-miżuri meħuda f'dan ir-rigward; Direttorat Ġenerali għall-Innovazzjoni u s-Sostenn Teknoloġiku (DĠ ITEC) Ifakkar li, fl-2018, id-DĠ ITEC kellu 484 membru tal-persunal u amministra 6,4 % tal-baġit globali tal-Parlament; Jikkonstata li l-indikatur ewlieni tad-DĠ ITEC fl-2018 huwa r-responsività tiegħu għat-talbiet tal-utenti u tas-sħab fl-oqsma kollha ta' attività b'mod f'waqtu u effiċjenti ; jinsisti li d-DĠ ITEC għandu jkompli jinvesti biex jipprovdi interfaċċi tal-IT moderni, mingħajr intoppi, effiċjenti u orjentat lejn l-utenti; Jappoġġa l-iżvilupp kontinwu tal-applikazzjonijiet tal-Parlament elettroniku, ir-rinfurzar tal-attivitajiet ta' innovazzjoni tal-IT u t-tisħiħ tal-kapaċità ta' ċibersigurtà tal-Parlament; jilqa' d-deċiżjoni li jiġu rduppjati r-riżorsi allokati lill-Iskwadra ta' Rispons f'Emerġenza relatata mal-Kompjuters għall-Istituzzjonijiet, korpi u aġenziji tal-UE (CERT-UE); ifaħħar it-tisħiħ tal-kapaċità tal-istituzzjonijiet tal-Unjoni li jiżguraw l-aħjar protezzjoni kontra l-attakki ċibernetiċi; Jirrikonoxxi l-fatt li huwa diffiċli ħafna għad-DĠ ITEC li jirrekluta biżżejjed esperti kwalifikati biżżejjed bi profili, għarfien u esperjenza speċifiċi ħafna; jistieden lill-Parlament jiżgura li din it-talba tiġi trażmessa b'mod xieraq lill-Uffiċċju Ewropew għas-Selezzjoni tal-Persunal sabiex ikun hemm reazzjoni aħjar għal tali ħtiġijiet speċifiċi tal-istituzzjonijiet tal-Unjoni; Jinsisti li d-DĠ ITEC iwettaq sforzi iktar b'saħħithom biex jiggarantixxi l-kontinwità u r-reżiljenza tal-infrastrutturi tal-ICT tal-Parlament miksuba minn żmien il-perjodu ta' qtugħ tal-IT ta' Ottubru 2017; jitlob żieda fl-isforzi u fil-kapaċità ta' forniment ta' aċċertament dwar ir-robustezza tal-ICT tal-Parlament; jitlob it-tkomplija tal-ħidma u tal-progress li saru fl-oqsma tal-kontinwità tal-operat, il-ġestjoni tar-riskju, il-ġestjoni tal-inċidenti u l-kapaċità ta' rkupru; jenfasizza l-eżistenza ta' nuqqasijiet fil-funzjonament tan-netwerk tal-internet fil-Parlament; Jenfasizza r-riskji dejjem jiżdiedu b'rabta mad-data u l-privatezza; jindika bi tħassib ir-rappurtar reċenti dwar il-ħżin u l-ipproċessar tad-data tal-utenti meta dawn jirreġistraw fil-wi-fi tal-Parlament; jesprimi dubji kbar dwar il-ħtieġa li d-data tinżamm sa sitt xhur; jistieden lill-Parlament jiżviluppa strateġija u politika b'rabta mas-sigurtà tal-informazzjoni; jenfasizza li l-kooperazzjoni mill-qrib bejn id-DĠ ITEC u d-DĠ SAFE hija tal-akbar importanza; iħeġġeġ lid-direttoratti ġenerali jippjanaw attivitajiet komuni fuq żmien medju u fit-tul; Direttorat Ġenerali għas-Sigurtà u l-Protezzjoni (DĠ SAFE) Ifakkar li, fl-2018, id-DĠ SAFE kellu 756 membru tal-persunal u amministra 1,5 % tal-baġit globali tal-Parlament; Jinsab imħasseb dwar ir-riżultati tal-istħarriġ reċenti tad-DĠ SAFE dwar il-persunal, u jittama li tista' tinstab soluzzjoni fil-futur qarib biex jiġi indirizzat it-tħassib tal-persunal; Ifakkar li t-trasparenza fil-konfront tal-pubbliku hija karatteristika importanti tal-Parlament u għandu jinżamm bilanċ adegwat mal-livell ta' sigurtà meħtieġ; Jilqa' d-deċiżjonijiet ewlenin relatati mas-sigurtà meħuda mill-Bureau fit-8 leġiżlatura, b'mod partikolari (a) il-miżuri li jikkonċernaw ir-relazzjonijiet mal-awtoritajiet nazzjonali tal-pajjiżi ospitanti u mal-istituzzjonijiet l-oħrajn, b'mod partikolari l-miżuri ta' sigurtà għad-distrett Ewropew ta' Brussell, l-iskrinjar tas-sigurtà tal-persunal tal-fornituri esterni tas-servizzi, il-valutazzjoni tat-theddid u l-bidliet fil-livelli ta' twissija, (b) il-miżuri għat-titjib tal-binjiet tal-Parlament u (c) il-miżuri interni; ifakkar li dawk id-deċiżjonijiet jimplikaw investiment fl-infrastrutturi; Jilqa l-ftehim, konkluż mill-Parlament fl-2018, dwar l-eżenzjoni reċiproka mill-kontrolli tas-sigurtà mal-Kummissjoni, is-Servizz Ewropew għall-Azzjoni Esterna, il-Kumitat Ekonomiku u Soċjali u l-Kumitat tar-Reġjuni; jiddispjaċih madankollu li għadu ma ġie ffirmat l-ebda ftehim bħal dan mal-Kunsill, u jittama li tinstab soluzzjoni malajr f'dak ir-rigward; Japprova s-sostituzzjoni tal-badges ta' aċċess għall-Membri u l-persunal tagħhom; jistenna b'interess is-sostituzzjoni futura ta' dawk użati mill-persunal tal-Parlament; Ifaħħar il-kooperazzjoni tajba bejn id-DĠ SAFE u d-DG INLO fit-tisħiħ tas-sigurtà tal-bini kollu tal-Parlament u fit-titjib tal-aċċess, inkluż għall-parkeġġi, kif mitlub mill-Bureau; Jirrikonoxxi l-ħolqien tal-Unità tal-Protezzjoni, b'mod partikolari l-protezzjoni mill-qrib tal-President tal-Parlament u t-tisħiħ tas-sigurtà tal-postijiet strateġiċi tal-Parlament; Jappoġġa l-estensjoni tas-sistema ta' twissija tas-sigurtà tal-SMS għall-utenti kollha ta' telefons tas-servizz li, fil-futur, se tintuża għall-Membri u l-persunal kollha; Servizz Legali Japprova l-istrateġija tas-Servizz Legali li l-avukati jsiru aktar disponibbli għall-kumitati parlamentari; jitlob tisħiħ tal-persunal li jittratta l-attivitajiet parlamentari; Jinnota b'sodisfazzjon li s-Servizz Legali jirrispetta l-bilanċ bejn is-sessi fil-livell ta' amministraturi, ta' kapijiet ta' unità u ta' diretturi; Jenfasizza li s-Servizz Legali rebaħ 95 % tal-kawżi li ttieħdu quddiem il-qorti matul it-8 leġiżlatura; jesprimi l-konvinzjoni tiegħu li s-Servizz Legali għandu r-rwol tiegħu fis-salvagwardja tal-interessi finanzjarji tal-Parlament u taċ-ċittadini tal-Unjoni billi jirkupra l-flus pubbliċi permezz tal-proċedimenti ġudizzjarji; Jinsab imħasseb dwar id-diffikultajiet biex jinstabu individwi kwalifikati minn ċerti pajjiżi biex jimtlew xi postijiet, peress li dan huwa obbligu biex jiġu koperti s-sistemi ġuridiċi kollha u l-lingwi kollha tal-Istati Membri; Rapport annwali dwar il-kuntratti mogħtija Ifakkar li ż-żewġ Regolamenti Finanzjarji suċċessivi u r-regoli tal-applikazzjoni tar-Regolament (UE, Euratom) Nru 966/2012 jistabbilixxu l-informazzjoni li għandha tingħata lill-awtorità baġitarja, kif ukoll lill-pubbliku, dwar l-għoti tal-kuntratti min-naħa tal-istituzzjoni; jinnota li r-Regolamenti Finanzjarji jirrikjedu l-pubblikazzjoni tal-kuntratti mogħtija ta' valur ogħla minn EUR 15 000, valur li jikkorrispondi għal-limitu minimu li jekk jinqabeż jiskatta l-obbligu tal-proċedura kompetittiva ta' offerti; Jikkonstata li minn total ta' 251 kuntratt mogħtija fl-2018, 94 kienu bbażati fuq proċeduri miftuħa jew ristretti, b'valur ta' EUR 569,5 miljun, u 155 fuq proċeduri negozjati, b'valur totali ta' EUR 35,9 miljun; jinnota li l-għadd totali ta' kuntratti mogħtija bi proċeduri negozjati naqas f'termini ta' valur bħala perċentwal tal-valur totali ta' kuntratti mogħtija, minn 12 % fl-2017 għal 6 % fl-2018, kif ukoll f'termini ta' volum, minn EUR 70,5 miljun fl-2017 għal EUR 35,86 miljun fl-2018; Jikkonstata t-tqassim li ġej tal-kuntratti mogħtija fl-2018 u fl-2017, inklużi l-kuntratti ta' bini: Jikkonstata t-tqassim tal-kuntratti mogħtija fl-2018 u fl-2017 skont it-tip ta' proċedura użata kif ġej, f'termini ta' numru u valur: Gruppi politiċi (partita baġitarja 4 0 0) Jikkonstata li, fl-2018, l-approprjazzjonijiet imdaħħla taħt il-partita baġitarja 4 0 0, attribwiti lill-gruppi politiċi u l-Membri mhux affiljati, intużaw kif ġej: Jilqa' l-fatt li awdituri esterni indipendenti għall-gruppi politiċi ħarġu biss opinjonijiet mhux kwalifikati għas-sena finanzjarja 2018; Partiti politiċi Ewropej u fondazzjonijiet politiċi Ewropej Jikkonstata li l-Awtorità għall-Partiti Politiċi Ewropej u l-Fondazzjonijiet Politiċi Ewropej (APPF) inħolqot fl-2016 bil-kompitu li tivvaluta t-talbiet ta' reġistrazzjoni, ir-reġistrazzjoni ta' partiti u fondazzjonijiet ġodda tal-Unjoni, li tissorvelja l-finanzjament tagħhom u li timponi sanzjonijiet f'każijiet ta' nuqqas ta' rispett tal-obbligi tagħhom; jirrikonoxxi li din saret kompletament operattiva fl-2017; Jikkonstata li l-Kummissjoni, il-Kunsill u l-Parlament qablu li jipprovdu riżorsi finanzjarji u umani addizzjonali għall-APPF fil-baġit għas-sena finanzjarja 2019; Jirrimarka li, skont l-Artikolu 6(10) tar-Regolament (UE, Euratom) Nru 1141/2014, id-direttur tal-APPF għandu jippreżenta kull sena rapport lill-Parlament Ewropew, lill-Kunsill u lill-Kummissjoni dwar l-attivitajiet tal-Awtorità; jikkonstata li r-rapport annwali ntbagħat lill-President u lis-Segretarju Ġenerali tal-Parlament fil-21 ta' Novembru 2019; jiddeplora l-fatt li r-rapport tal-2018 tressaq quddiem il-Kumitat għall-Kontroll tal-Baġit tal-Parlament f'Jannar 2020 biss; jesprimi tħassib dwar id-deċiżjoni li r-rapport jitqies bħala kunfidenzjali, wara talba espliċita mill-APPF biex tagħmlu disponibbli biss għal numru limitat ta' persuni f'kundizzjonijiet ristretti; iqis li bil-limitazzjoni tal-aċċess għal dan id-dokument, li jikkonċerna l-użu ta' fondi pubbliċi, sfortunatament tingħata l-impressjoni li xi ħadd għandu xi ħaġa x'jaħbi; jinsisti li r-rapport tal-APPF jiġi ppubblikat kull sena, u jintbagħat lill-Membri fl-istess ħin li jintbagħat lill-President u lis-Segretarju Ġenerali tal-Parlament; Jitlob lill-Kumitat għall-Kontroll tal-Baġit tal-Parlament jistieden lid-direttur tal-APPF għas-seduta ta' smigħ annwali tal-kwittanza tal-Parlament, bħalma jiġri fir-rigward tal-kapijiet tal-aġenziji u l-istituzzjonijiet l-oħra; Jenfasizza l-importanza tar-rappurtar pubbliku tal-APPF dwar l-attivitajiet tagħha bħala element tar-responsabbiltà tagħha, li huwa essenzjali għall-bini kontinwu ta' fiduċja u aċċertament, kif ukoll biex jiġi vvalutat jekk l-APPF hijiex mgħammra b'mod adegwat b'persunal, riżorsi u kompetenzi biex tevita b'mod effikaċi l-użu ħażin tal-fondi min-naħa tal-partiti politiċi u tal-fondazzjonijiet; Jikkonstata li, fl-2018, l-approprjazzjonijiet imdaħħla taħt il-partita baġitarja 4 0 2 intużaw kif ġej: Jikkonstata li, fl-2018, l-approprjazzjonijiet imdaħħla taħt il-partita baġitarja 4 0 3 intużaw kif ġej:
Extracted from TA-9-2020-0084_MT.docx